Kerjasama persekutuan dan negeri, jamin kelancaran pembangunan

BETONG, 2 Julai- Kerjasama erat antara kerajaan Persekutuan dengan kerajaan negeri penting dalam menjamin kestabilan politik agar segala tumpuan dapat diberi terhadap pelaksanaan program pembangunan, kata Timbalan Perdana Menteri, Datuk Seri Dr. Ahmad Zahid Hamidi.Berucap di Majlis Ngiling Tikai Gawai Dayak di Rumah Panjang Samu, Paku di Bahagian Betong, Ahmad Zahid berkata keserasian dan kesefahaman akan memberi ruang kepada Kerajaan Perpaduan untuk mencari kaedah penyelesaian terbaik dalam memenuhi kehendak rakyat."Oleh itu konsep "Segulai Sejalai" daripada komuniti Dayak perlu dihayati oleh semua rakyat agar dapat seiringan demi mencapai kemakmuran bersama."Penubuhan Kerajaan Perpaduan pula akan dapat memacu pertumbuhan ekonomi negara, sekali gus meningkatkan taraf hidup rakyat," katanya kepada media di sini. Di majlis tersebut, beliau yang juga Menteri Kemajuan Desa Dan Wilayah mengumumkan kelulusan bagi pelaksanaan Projek Bersepadu Pembangunan Ekonomi Kampung (PROSPEK) di Bahagian Betong.Turut diluluskan peruntukan RM1.5 juta bagi membaik pulih Rumah Panjang Nanga Samu dan RM750,000 bagi kerja menaikt araf sistem pendawaian rumah panjang berusia 99 tahun itu.

(Datuk Seri Dr Ahmad Zahid (dua,kanan) menyempurnakan Majlis Merarau Ngiling Tikai di Dewan Suarah Sri Aman/BERNAMA)


BANDA HILIR, 2 Julai- 36 pengunjung Menara Taming Sari berdepan detik cemas apabila ikon pelancongan Melaka itu terhenti lebih 30 minit akibat kerosakan sistem.Jurucakap Jabatan Bomba dan Penyelamat (JBPM) Melaka memaklumkan, kesemua mangsa selamat dikeluarkan.Katanya pihak bomba menerima laporan berkaitan kejadian pada pukul 5.58 petang tadi.Susulan itu, anggota dan jentera dari Balai Bomba dan Penyelamat (BBP) Melaka Tengah digerakkan ke lokasi kejadian.Bomba mengeluarkan kesemua mangsa yang terperangkap pada ketinggian kira-kira 60 meter dengan bantuan pihak penyenggaraan Menara Taming Sari menggunakan motor sokongan untuk menurunkan pelantar ke bawah.Kesemua mangsa kemudian dibawa ke tempat yang selamat.Operasi tamat pada pukul 6.37 petang.

(Pengunjung Menara Taming Sari berdepan detik cemas)


Dua maut, lapan masih hilang tragedi kepala air di Kemaman

KEMAMAN, 2 Julai- Dua mangsa ditemukan lemas dalam tragedi kepala air di Kampung Air Putih, di sini hari ini.Manakala lapan orang lagi dikhuatiri masih hilang.Mayat Azizah Eiyi, 40, ditemukan kira-kira 12.45 tengah hari tadi, manakala anaknya Muhammad Zulqarnain Haikal Karim, 11, pada pukul 5.00 petang.Ketua Polis Daerah Kemaman, Superintendan Hanyan Ramlan berkata pihaknya menerima panggilan penemuan mayat pertama, seorang wanita di Kampung Laut, Pasir Gajah.Manakala mayat kedua, seorang kanak-kanak lelaki ditemukan tersangkut pada dahan pokok."Siasatan awal, kita percaya keluarga besar ini terdiri daripada 10 orang...tiga lelaki dan tujuh wanita...umur antara empat hingga 40 tahun."Setakat ini dua mayat ditemukan dan kita sudah mulakan proses mencari di mana proses pencarian itu kita hentikan dulu sebelah petang kerana keadaan cuaca yang tidak mengizinkan. Operasi akan disambung esok pukul 8 pagi," katanya kepada pemberita, di sini.

(Ketua Polis Daerah Kemaman, Superintendan Hanyan Ramlan)

Menurut Superintendan Hanyan, kesemua mangsa dipercayai daripada sebuah keluarga, berusia antara empat hingga 40 tahun yang berkelah di kawasan berkenaan petang semalam.Mereka dipercayai dihanyutkan arus deras selepas berlakunya kepala air, akibat hujan lebat.


KPM teliti salur peruntukan sukan tempur

(Penutup Kejohanan Wushu Kejohanan Wushu Kementerian PendidikanMalaysia (KPM) - Persekutuan Wushu Malaysia (WFM) Ke-12, di Bukit Serindit, Melaka)

MELAKA, 2 Julai- Kementerian Pendidikan (KPM) akan meneliti peruntukan untuk disalur kepada sukan tempur yang kini sudah diklasifikasikan sebagai aktiviti sukan berbanding aktiviti badan beruniform di sekolah.Timbalan Menteri Pendidikan, Lim Hui Ying berkata peruntukan itu bertujuan untuk mengangkat sukan tersebut menerusi pelaksanaan aktiviti dan pertandingan melibatkan murid.  Menurutnya, KPM sedia bekerjasama dengan Kementerian Belia dan Sukan (KBS) terutama untuk merancakkan penglibatan murid dalam aktiviti sukan tempur."Sebab itu baru diputuskan, jadi KPM pasti akan bekerjasama dengan KBS, kita akan menggalakkan sekolah untuk mengadakan sesi latihan khas dalam sukan ini...kita akan melibatkan pelbagai peringkat...JPN, PPD dan sekolah untuk memasukkan sukan ini dalam kokurikulum," katanya.

(Timbalan Menteri Pendidikan, Lim Hui Ying)

Beliau berkata demikian ketika ditemui pada Perasmian Penutup Kejohanan Wushu Kejohanan Wushu Kementerian Pendidikan Malaysia (KPM) - Persekutuan Wushu Malaysia (WFM) Ke-12, di Bukit Serindit, di sini hari ini.Mengulas lanjut katanya, sukan tempur seperti Wushu, Silat, Karate dan Taekwando juga bukan milik sesuatu kaum, dan berharap agar semua bangsa dapat mendalami dan mempelajari ilmu sukan tempur itu.


RM300 juta naik taraf Jalan Ulu Skrang

SRI AMAN, 2 Julai- RM300 juta diperuntukkan bagi menaik taraf Jalan Ulu Skrang di Sri Aman, Sarawak. Timbalan Perdana Menteri, Datuk Seri Dr Ahmad Zahid Hamidi berkata jalan sepanjang 50 kilometer yang akan berturap itu ketika ini masih di peringkat reka bentuk."Sebanyak RM300 juta tadi saya telah umumkan dan RM5.7 juta manakala di Saratok Bahagian Betong nanti saya akan umumkan serentak jumlahnya RM7.6 juta."Dan juga penyambungan sistem bekalan air luar bandar untuk kawasan Saratok juga sebanyak RM2.4 juta yang saya bawa hari ini adalah RM315 juta," kata beliau di Majlis Ngiling Tikai Gawai Dayak di sini.

(Datuk Seri Dr Ahmad Zahid Hamidi berkata jalan sepanjang 50 kilometer yang akan berturap itu ketika ini masih di peringkat reka bentuk)


PKR Kelantan sudah hantar senarai pendek calon PRN

(Nik Nazmi ketika meninjau pelaksanaan Projek Pembangunan Persekutuan Tebing Sungai Kelantan Bagi Projek Jambatan dari Kampung Joh ke Kampung Belimbing)

MACHANG, 2 Julai- Parti Keadilan Rakyat (PKR) Kelantan sudah mengenal pasti senarai pendek calon bagi mewakili Pakatan Harapan (PH) merebut 14 kerusi yang dipertandingkan pada Plihan Raya Negeri (PRN) nanti. Pengerusi Majlis Pimpinan Negeri (MPN) PKR Kelantan dan Terengganu, Nik Nazmi Nik Ahmad bagaimanapun berkata, keputusan akhir senarai itu hanya akan diumumkan Pengerusi PH yang juga Presiden PKR, Datuk Seri Anwar Ibrahim. Pengumuman dijangka dibuat dalam masa terdekat. "Senarai pendek sudah ada nanti akan disediakan...kalau di peringkat Keadilan oleh jabatan pilihan raya pusat... Pengarah ialah YB Rafizi Ramli dan keputusan akhir tentulah oleh Presiden, Datuk Seri Anwar Ibrahim," katanya.

(Pengerusi Majlis Pimpinan Negeri (MPN) PKR Kelantan dan Terengganu, Nik Nazmi Nik Ahmad)

Beliau yang juga Menteri Sumber Asli, Alam Sekitar dan Perubahan Iklim ditemui media ketika melakukan lawatan kerja ke Machang bagi meninjau pelaksanaan Projek Pembangunan Persekutuan Tebing Sungai Kelantan Bagi Projek Jambatan dari Kampung Joh ke Kampung Belimbing.

Ketika ditanya mengenai jumlah kerusi yang akan dipertandingkan oleh calon PKR di Kelantan, beliau berkata setakat ini keputusan itu belum diputuskan lagi.


Gempa bumi kuat melanda Kepulauan Tonga

PETALING JAYA, 2 Julai- Satu gempa bumi kuat berukuran 6.8 pada skala Richter telah berlaku di Kepulauan Tonga pada 6.27 petang tadi.Menurut Jabatan Meteorologi gempa berpusat di 17.9 darjah Selatan 175.0 darjah Barat dengan kedalaman 242 kilometer. "684 kilometer Timur dari Laucala, Fiji. Penilaian awal mqnndapati tiada ancaman tsunami kepada Malaysia," menurut kenyataan itu.

(Gempa bumi kuat melanda Kepulauan Tonga)


PRN: Agihan kerusi PH-BN di Selangor selesai

BANTING, 2 Julai- Perbincangan agihan kerusi antara Pakatan Harapan (PH) dengan Barisan Nasional (BN) bagi Pilihan Raya Negeri (PRN) Selangor sudah dimuktamadkan.Pengerusi PH Selangor, Datuk Seri Amirudin Shari menyerahkan kepada pucuk pemimpin parti kedua-dua gabungan untuk membuat keputusan selanjutnya. "Pengagihan sudah selesai...selesai bagi kami, tetapi di peringkat pusat mereka berbincang Perdana Menteri, Datuk Seri Anwar Ibrahim dan Timbalan Perdana Menteri, Datuk Seri Dr Ahmad Zahid Hamidi," katanya.

Beliau berkata demikian ketika ditemui selepas merasmikan Taman Tema Air Splash Mania, di sini hari ini.

Dalam pada itu, selaku Menteri Besar Selangor, Amirudin yakin sasaran lebih 25 juta pelancong mengunjungi Selangor pada tahun depan dapat dicapai.Ia berdasarkan prestasi dan pontensi semasa negeri itu.Pembukaan Taman Tema Air Splash Mania, satu tarikan baharu yang bakal memberi pilihan kepada pengunjung mengunjungi Selangor.


MEKAH, 2 Julai- Lembaga Tabung Haji (TH) melalui Jawatankuasa Penasihat Ibadat Haji disaran mengadakan ijtihad baharu bagi mencari jalan penyelesaian mengatasi isu semasa operasi masyair, termasuk kesesakan khemah di Mina.Menteri Di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, perkara tersebut perlu dibuat berikutan jumlah kuota jemaah haji yang bertambah setiap tahun."Kita ada empat juta yang sedang tunggu giliran. Kalau kita kurangkan kuota itu lagi lama mereka hendak menunggu."Cuma dalam konteks sama, bila bertambah kuota, perlu dilihat ijtihad yang baharu itu," kata Mohd Na’im kepada media di sini.Menurutnya, TH akan mengadakan mesyuarat penutupan melibatkan pelbagai agensi perkhidmatan di Arab Saudi bagi menilai semula tahap perkhidmatan sepanjang musim haji tahun ini.Sebelum ini tular dalam satu laporan portal mengenai ruang sempit dan sesak di kawasan perkhemahan di Mina.Isu berkenaan turut dihadapi jemaah haji yang datang mengikut pakej dan jemaah haji dari negara-negara lain.

(Datuk Dr Mohd Na’im berkata TH disaran cari jalan atasi kesesakan khemah Mina)


Golongan muda perlu pilih parti cekap, punyai rekod baik

SEREMBAN, 2 Julai- Golongan muda perlu mempertimbangkan membuat pilihan parti yang cekap dan mempunyai rekod baik dalam mengatasi isu semasa rakyat terutama yang melibatkan golongan itu.Ketua Angkatan Muda Keadilan, Adam Adli Abd. Halim berkata isu berkait rapat dengan golongan muda terutama berkenaan fasiliti dan keperluan semasa dapat diselesaikan dengan mengangkat pihak yang cekap sebagai kerajaan negeri."Kita juga harus yakinkan golongan muda bahawa apabila melabur masa sebagai pengundi beri pulangan baik kepada mereka."Masalah bukan soal orang tidak suka politik tapi soal bagaimana orang hendak tahu bagaimana undi mereka dapat diterjemahkan. Sebab itu dalam hendak mengatasi masalah tersebut kita bagi jawapan tersebut pandangan apa yang disuakan kementerian kerajaan konteks PRN yang mana ia berkait rapat dengan kehidupan harian," kata Adam kepada pemberita selepas merasmikan majlis pelepasan peserta Program TVET Belia Malaysia-China di sini.

(Adam Adli berkata golongan muda perlu pilih parti cekap, punyai rekod baik)


Beri peluang golongan belia pacu industri TVET

SEREMBAN, 2 Julai- Sektor korporat perlu membuka lebih banyak peluang untuk golongan belia terlibat dalam bidang Institusi Pendidikan Teknikal dan Latihan Vokasional (TVET).Timbalan Menteri Belia dan Sukan, Adam Adli Abd Halim berkata, golongan belia perlu diberi peluang dan pendedahan kepada bidang itu bagi memacu industri tersebut."Sekarang bukan alternatif TVET tidak terhad hanya pada automotif saja, dia banyak multimedia, sekarang adalah dianggap salah satu bidang yang perlukan tenaga mahir. "Jadi ini dunia baharu kekalkan pekerjaan sedia ada. Tapi sekarang baru sesuai cabaran zaman dan perkembangan teknologi dan harap TVET diberi perhatian serius menerusi IKBS, IKBN. Banyak dikembangkan menepati sasaran. Sebab itu diwujudkan juga media kursus automotif dan kursus lain yang dapat mengisi keperluan pasaran sekarang," kata Adam kepada pemberita selepas merasmikan majlis pelepasan peserta Program TVET Belia Malaysia-China di sini. Seramai 20 belia berkemahiran TVET bawah Projek Belia Mahir menjadi kumpulan pertama yang akan menjalani latihan asas teknologi kenderaan elektrik (EV) selama dua minggu di Kolej Politeknik Tangshan, Beijing.Semua kos latihan termasuk makanan dan pengangkutan dibiayai bawah Inisiatif Jalur dan Laluan yang diperkenalkan Presiden China, Xi Jinping.

(Adam Adli berkata Sektor korporat perlu beri peluang golongan belia pacu industri TVET)


Projek naik taraf LTSIP alami kelewatan 143 hari, pastikan siap ikut jadual

MACHANG, 2 Julai- Projek pembesaran dan menaik taraf Lapangan Terbang Sultan Ismail Petra (LTSIP) Pengkalan Chepa, Kelantan dijangka siap sepenuhnya September tahun depan. Ia mengalami kelewatan 25.79 peratus atau 143 hari berbanding jadual asal.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata kelewatan disebabkan beberapa faktor khususnya keperluan utiliti dan bahan binaan."Masalah dari segi pekerja mahir dan juga utiliti, tapi semua itu kita sedang bantu untuk selesaikan. "Sekarang pihak Kementerian Pengangkutan dan kontarktor telah memberi tumpuan khusus untuk mengatasi masalah yang dihadapi supaya projek pembesaran dan naik taraf LTSIP dapat kembali mengikut jadual," katanya.

Nik Nazmi yang juga Pengerusi Bersama Majlis Tindakan Pembangunan Negeri (MTPNg) Kelantan menyatakan demikian pada sidang media selepas lawatan ke tebing Sungai Kelantan bagi Projek Jambatan dari Kampung Joh ke Kampung Belimbing, di sini hari ini.Tambah beliau, ketika ini, kemajuan sebenar projek adalah 30.58 peratus berbanding jadual asal iaitu 56.37 peratus. Projek pembesaran dan menaik taraf LTSIP yang menelan belanja lebih RM440 juta adalah bagi menambah baik fasiliti serta meningkatkan kapasiti terminal lapangan terbang daripada 1.5 juta penumpang kepada empat juta orang setahun. Dalam perkembangan lain, Nik Nazmi memakumlan Kerajaan Persekutuan meluluskan 42 projek bawah program Jalan dan Jambatan Luar Bandar (JALB) berjumlah RM1.44 bilion menerusi Rolling Plan Ketiga (RP3) RMKe-12 di Kelantan. Bagi tahun pelaksanaan 2023, hampir RM123 juta diperuntukkan untuk pelaksanaan projek berkenaan.


40 perumahan terbengkalai dalam proses diselamatkan - KPKT

PUTRAJAYA, 2 Julai- 40 daripada 112 projek perumahan terbengkalai di seluruh negara dalam proses diselamatkan menerusi beberapa inisiatif Kementerian Pembangunan Kerajaan Tempatan (KPKT).Setakat April, sejumlah 105 merupakan projek lama yang bermula sebelum 2015, manakala selebihnya selepas tahun berkenaan.Timbalan Menteri Pembangunan Kerajaan Tempatan, Akmal Nasrullah Mohd Nasir berkata pihaknya sedang berbincang dengan pemaju lain untuk menyelamatkan projek perumahan terbengkalai atau melalui likuidasi."Kaedah penyelesaian projek terbengkalai ini melalui proses mahkamah, kedua melalui proses rundingan pihak pembeli iaitu mungkin kita nak ubah dari segi kebenaran merancang, mungkin kita ada tambah, tolak jumlah binaan atau ketiga sebenarnya jika projek itu tiada lagi kemampuan dan daya saing."Jumlah pembeli itu mungkin terlalu rendah, mungkin cadangan atau nasihat itu adalah untuk pihak pemaju pulangkan balik segala wang dan kita tutup projek itu," katanya.

(Timbalan Menteri Pembangunan Kerajaan Tempatan, Akmal Nasrullah Mohd Nasir)

Beliau berkata demikian selapas menghadiri program Ibadah Korban KPKT bersama warga bomba di Balai Bomba dan Penyelamat Presint 14, di sini hari ini.Tambah Akmal, projek perumahan yang dikategorikan terbengkalai adalah selepas menepati kriteria ditetapkan dalam Akta 118 Akta Pemajuan Perumahan (Kawalan Dan Pelesenan) 1966, termasuk jika tiada sebarang kerja-kerja dilakukan di kawasan projek sepanjang tempoh enam bulan.Terdahulu, pada majlis Ibadah Korban KPKT, sejumlah lapan ekor lembu berjaya ditumbangkan hasil penyertaan warga kementerian dan jabatan serta sumbangan agensi bawah KPKT.Daging diagihkan kepada para peserta, petugas media, warga Jabatan Bomba dan Penyelamat Malaysia (JBPM) dan kementerian termasuk penerima yang terdiri daripada 250 orang golongan asnaf berdaftar dengan program eKasih Jabatan Kebajikan Masyarakat.Turut hadir sama, Ketua Setiausaha KPKT, Datuk M Noor Azman Taib dan Ketua Pengarah JBPM, Datuk Abdul Wahab Mat Yasin.


Pilihan Raya Dewan Negeri Kedah: 20 kawasan panas dikenal pasti

ALOR SETAR, 2 Julai- Polis telah mengenal pasti 20 kawasan panas yang akan diberi tumpuan dalam Pilihan Raya Dewan Negeri Kedah tidak lama lagi.Ketua Polis Kedah, Datuk Fisol Salleh berkata kawasan terbabit dikategorikan panas bagi memudahkan penumpuan dilakukan ketika penugasan."Penumpuan itu lebih kepada penugasan anggota dan bukannya  dikaitkan dengan risiko kejadian tidak diingini," kata Fisol ketika menghadiri program ibadah korban di Surau Perumahan Polis di Taman Derga Jaya di sini. Katanya jika ada keperluan, permohonan menambah bilangan anggota akan dikemukakan kepada Bukit Aman.Enam ekor lembu dikorbankan dengan dagingnya diagihkan kepada asnaf dan masyarakat sekitar.Sebelum ini dilaporkan jumlah pegawai dan anggota yang terlibat dalam Pilihan Raya Dewan Kedah ialah 4,794 orang.

(Datuk Fisol ketika menghadiri program ibadah korban di Surau Perumahan Polis di Taman Derga Jaya)


Tiada halangan peniaga barang lusuh perbaharui lesen - Exco Perak

IPOH, 2 Julai- Tiada halangan dikenakan kepada peniaga barang lusuh sedia ada di Perak, untuk memperbaharui lesen perniagaan mereka.Exco Sumber Manusia, Kesihatan dan Hal Ehwal Masyarakat India, A. Sivanesan berkata kebenaran itu telah diberikan selepas perbincangan mengenainya diadakan bersama beberapa pihak."Ini adalah satu perniagaan yang menguntungkan kerajaan juga, kitar semula, kerajaan kata kitar semula, barang-barang terpakai, mereka akan pergi kutip, kalau tidak ada mereka akan buang semata-mata."Ada keluarga hidup melalui perniagaan ini, jadi kerajaan harus membenarkan mereka baru atau lama, untuk menjalankan perniagaan."Kalau mereka menjalankan perniagaan melanggari undang-undang maka pihak polis boleh tangkap mereka dan tuduh mereka,” katanya.

Beliau berkata demikian selepas merasmikan program derma darah dan Perhimpunan Agung Tahunan (AGM) ke-7, Persatuan Peniaga Barang Terpakai, di sini hari ini.Seramai 280 peniaga berdaftar dengan Suruhanjaya Syarikat Malaysia (SSM) bagi menjalankan perniagaan tersebut di Perak.Dalam pada itu, A. Sivanesan memberitahu pihaknya akan mengadakan perbincangan bersama Menteri Sumber Manusia dan Menteri Dalam Negeri untuk mempercepat proses pengambilan pekerja asing bagi sektor tersebut.


Asrama di Segamat terbakar pelajar sempat melarikan diri

(Blok bangunan asrama dijilat api/FOTO Bomba)

SEGAMAT, 2 Julai - Sebuah blok bangunan asrama pelajar Sekolah Menengah Kebangsaan (SMK) Seri Kenangan, Batu Anam di sini terbakar dalam satu kejadian pada awal pagi Ahad.Kebakaran itu melibatkan blok asrama pelajar lelaki setinggi dua tingkat yang musnah terbakar 30 peratus. Komander Operasi dari Balai Bomba dan Penyelamat (BBP) Segamat, Penolong Kanan Penguasa Bomba Mohd Aizad Mamat berkata, pihaknya menerima panggilan kecemasan berhubung kejadian pukul 1.58 pagi."Seramai 20 anggota dari BBP Segamat dan BBP Bandar Baru Segamat dengan dua jentera Light Fire Rescue Tender (LFRT) serta sebuah lori tangki dikejarkan ke tempat kejadian."Pasukan bertindak memadam kebakaran menggunakan air tangki pam jentera dan pili bomba berhampiran blok bangunan asrama tersebut," katanya dalam satu kenyataan.Bagaimanapun, katanya kebakaran itu tidak melibatkan mangsa walau pun ada beberapa pelajar lelaki di asrama pada waktu kejadian.Kesemua pelajar dan penghuni telah diarahkan ke kantin asrama ketika kejadian oleh pihak bahagian pentadbiran sekolah.Sementara itu, punca kebakaran dan anggaran kerugian masih dalam siasatan."Operasi ditamatkan pada 4.03 pagi," katanya.

(Blok asrama pelajar lelaki SMK Seri Kenangan di Batu Anam, Segamat yang kebakaran awal pagi tadi/FOTO BOMBA)


Pakej minat khas aktiviti korban ditawarkan semula

KLUANG, 2 Julai- Usaha menarik lagi pelancong domestik dan juga luar negara Tourism Malaysia Wilayah Selatan mengambil inisiatif mempromosikan semula pakej minat khas aktiviti korban yang pernah popular sebelum ini terutama di daerah Muar, Batu Pahat dan Kota Tinggi.Pakej itu ditawarkan di Cattle Queen Park di Kluang, Johor yang merupakan Taman Ruminan pertama di Malaysia yang memiliki pusat penyembelihan diiktiraf Pejabat Perkhidmatan Veterinar.Menurut Timbalan Ketua Pengarah Tourism Malaysia, Iskandar Mirza Mohd Yusof, 120 ekor lembu dan 30 ekor kambing telah dikorbankan dalam program ini.Seramai 90 peserta dari Kuala Lumpur, Johor dan Singapura mengambil peluang bersempena Hari Raya Aidiladha untuk menyempurnakan ibadah korban."Di samping itu kita juga mempromosikan produk-produk pelancongan di sekitar Cattle Queen. Seperti yang kita tahu Kluang ini memang terkenal dengan kopi Kluang."Dan sini juga ada inap desa. Anda dapat merasai komuniti masyarakat Jawa. Dan juga Gunung Berlumut yang boleh diterokai pendaki-pendaki minat khas mendaki," kata Iskandar Mirza selepas melakukan lawatan kerja melapah, memotong, menimbang dan membungkus daging korban di sini.Beliau juga berkata pakej minat khas korban menarik lagi pelancong dari luar negara untuk berkunjung dan melakukan ibadah korban di Kluang, sekali gus membantu pemain industri pelancongan di Johor.

(Iskandar Mirza bekata pakej minat khas aktiviti korban ditawarkan semula)


Mohamad Sabu ketuai delegasi ke Itali, Hungary perkukuh kerjasama sektor pertanian

KUALA LUMPUR, 2 Julai- Menteri Pertanian dan Keterjaminan Makanan, Datuk Seri Mohamad Sabu akan mengetuai delegasi bagi lawatan kerja ke Rom, Itali dan Budapest, Hungary bermula hari ini hingga 8 Julai.Kementerian Pertanian dan Keterjaminan Makanan (KPKM) menerusi kenyataan media memaklumkan, semasa di Rom, Mohamad akan menghadiri Sidang Pleno Persidangan Food and Agriculture Organization (FAO) ke-43."Sidang itu merupakan platform bagi setiap ketua delegasi menyampaikan kenyataan negara bawah agenda Review of the State of Food and Agriculture."Tema bagi agenda pada tahun ini ialah "Water resources management for the four betters: better production, better nutrition, better environment and better life, to achieve Agenda 2030 and the Sustainable Development Goals," menurut kenyataan itu.Menurut KPKM, dalam tempoh FAO, beliau akan mengadakan pertemuan dan mesyuarat dua hala dengan rakan sejawat Menteri Pertanian, Kedaulatan Makanan dan Perhutanan Itali, Francesco Lollobrigida."Mesyuarat bertujuan untuk mengukuhkan kerjasama dalam sektor pertanian termasuk kerjasama ekonomi, pelaburan dan teknikal."Pertemuan juga akan digunakan sebagai peluang untuk meneroka akses pasaran baharu bagi produk pertanian negara dalam usaha meningkatkan keseimbangan perdagangan hasil pertanian antara kedua-dua negara," katanya.

(Menteri Pertanian dan Keterjaminan Makanan, Datuk Seri Mohamad Sabu/Foto fail Bernama)

Kenyataan itu turut memaklumkan, Mohamad akan bertemu Ketua Pengarah FAO, Dr. Qu Dongyu bagi perbincangan berkaitan bidang pertanian dan keterjaminan makanan serta nutrisi global, di samping mengukuhkan kerjasama strategik antara Malaysia dan FAO dalam pelbagai sektor berkaitan pertanian.Seterusnya, beliau akan ke Budapest pada 6 Julai bagi mesyuarat dua hala dengan Menteri Pertanian Hungary, István Nagy dan menandatangani Memorandum Persefahaman (MoU) dalam bidang pertanian kedua-dua negara."Pemeteraian MoU itu akan mengukuhkan hubungan dan kerjasama dalam bidang pertanian, meningkatkan kemahiran teknikal dan kepakaran pegawai, memudah cara akses pasaran produk pertanian Malaysia ke Hungary serta membolehkan kedua-dua negara merangka program-program kerjasama baharu yang bersesuaian," tambah kenyataan itu.Mohamad turut dijemput untuk menyampaikan ucaptamadi Majlis Penganugerahan Program Doktor Falsafah di Hungarian University of Agricultureand Life Sciences (MATE).


Dua lagi mangsa jatuh bot di Sungai Kelantan ditemukan lemas

(Kedua-dua mangsa dibawa ke Hospital Tumpat untuk bedah siasat dan misi mencari menyelamat ditamatkan)

TUMPAT, 2 Julai- Dua lagi mangsa jatuh bot di Sungai Kelantan di Kampung Pasir Pekan Hulu, Tumpat, Jumaat  lalu ditemukan lemas pagi tadi.Ketua Polis Daerah Tumpat, Asisten Komisioner Amran Dolah berkata mayat Amrullah Fitri Afendi, 10, ditemukan jam 8.15 pagi dalam jarak 900 meter dari pusat kawalan tempat kejadian.Manakala mayat bapa saudaranya, Wan Muhamad Najmi Wan Taib, 30, pula ditemukan di bawah Jambatan Sultan Yahya Petra pada jam 9.05 pagi.Kedua-dua mangsa dibawa ke Hospital Tumpat untuk bedah siasat dan misi mencari menyelamat ditamatkan."Pagi ini kita jumpa kedua-dua mangsa iaitu yang pertama kita jumpa Amirullah Fitri terapung di tebing sungai dan yang kedua dijumpai di bawah jambatan di bahagian tengah-tengah sungai," kata Amran kepada media di sini. Dalam kejadian 6.45 petang semalam, enjin bot dinaiki suami isteri, Nor Awadah Sulong, 30, dan Wan Muhamad Najmi Wan Taib, 30, anak perempuan mereka, Wan Nur Ameena Wan Muhamad Najmi, 14 bulan serta anak saudara, Amrullah Fitri Afendi, 10, tiba-tiba mati menyebabkan tiga daripada mereka terpelanting dan terjatuh ke dalam sungai.Jenazah Wan Muhamad Najmi akan dikebumikan bersebelahan isterinya, Nor Awadah di Tanah Perkuburan Islam Kampung Kutan Sungai, Tumpat manakala jenazah Amrullah disemadikan di Tanah Perkuburan Islam Kampung Patek, Kadok, Kota Bharu.

(Asisten Komisioner Amran berkata dua lagi mangsa jatuh bot di Sungai Kelantan ditemukan lemas)


Nilai aset kerajaan Persekutuan lebih RM1 trilion

JOHOR BAHRU, 2 Julai- Nilai aset kerajaan Persekutuan melebihi RM1 trilion, setakat ini.Perkara tersebut dimaklumkan Timbalan Menteri Kewangan I, Datuk Seri Ahmad Maslan.Menurutnya, ia berdasarkan penilaian terhadap aset tanah dan bangunan yang dinilai Jabatan Penilaian dan Perkhidmatan Harta (JPPH) bersama Jabatan Akauntan Negara (JANM) dalam tempoh 10 tahun ini."Kerajaan Persekutuan ada banyak aset. Asetnya sedang dikira, saya yakin ia lebih RM1 trillion. Berapa lebih itu belum lagi ditentukan sebab kita masih buat pengiraan terhadap aset itu," kata Ahmad kepada pemberita hari ini pada lawatan rasmi ke Jabatan Penilaian dan Perkhidmatan Harta Johor di Bangunan JARO, Sungai Chat.Bagaimanapun, nilai itu tidak termasuk beberapa aset kerajaan di luar negara.Jelas Ahmad, nilai itu akan ada pertambahan sebanyak RM30 billion pada tahun ini, sekali gus bakal merekodkan pertambahan terhadap keseluruhan nilai aset negara.

(Timbalan Menteri Kewangan I, Datuk Seri Ahmad Maslan ditemui pemberita pada lawatanrasminya ke Jabatan Penilaian dan Perkhidmatan Harta (JPPH) Johor, hari ini)


MOF & KKD jalin kerjasama, bendung penipuan tebus tunai eBelia Rahmah

JOHOR BAHRU, 2 Julai- Kementerian Kewangan (MOF) dan Kementerian Komunikasi dan Digital (KKD) menjalin kerjasama dalam usaha membendung penipuan penebusan tunai eBelia Rahmah, yang berlaku baru-baru ini.Timbalan Menteri Kewangan I, Datuk Seri Ahmad Maslan berkata pertemuan dengan KKD akan dibuat pada esok bagi mengadakan perbincangan lanjut berhubung penawaran daripada pihak tidak bertanggungjawab tersebut. Tambahnya, perbincangan itu juga bagi memastikan KKD dapat membuat hebahan di laman sosial dan media arus perdana. Selain itu, ia bagi mengelak lebih ramai belia menjadi mangsa terhadap penipuan itu. "Penebusan tunai kredit eBelia Rahmah adalah tidak dibenarkan.Kini dinyatakan dengan jelas dalam FAQ yang ada di portal Kementerian Kewangan untuk tidak terpedaya dengan sebarang iklan yang menyediakan perkhidmatan tebus tunai terutamanya di media sosial," kata Ahmad kepada pemberita selepas lawatan rasmi ke Jabatan Penilaian dan Perkhidmatan Harta Johor di Bangunan JARO, Sungai Chat hari ini. Sementara itu, Ahmad Maslan turut mengulas mengenai penuntut di Institut Pendidikan Guru (IPG) Malaysia yang tidak menerima kredit RM200 bagi insentif itu.Jelas Ahmad, ia disebabkan mereka telah menerima elaun bulanan.


SKMM, MITCH diminta tambah baik kemudahan jalur lebar bagi Orang Asli di Jasin

ASAHAN, 2 Julai-Suruhanjaya Komunikasi dan Multimedia (SKMM) serta Melaka ICT Holdings (MITCH) diminta menambahbaik capaian jalur lebar di kawasan perkampungan orang asli khususnya di sekitar Jasin.Exco Sains, Teknologi Inovasi dan Komunikasi Melaka, Fairul Nizam Roslan berkata pihaknya menerima aduan berkaitan perkara itu.Menurutnya perkara tersebut telah dibawa kepada pengetahuan pihak SKMM dan MITCH bagi tindakan lanjut."Kita mendapat aduan. Terdapat kekurangan capaian internet."Saya telah pun membawa perkara berkenaan ke pengetahuan SKMM dan MITC bagi tindakan susulan", katanya yang ditemui pada Program Sinar Zulhijjah Ibadah Korban Bersama Masyarakat Orang Asli Peringkat Negeri Melaka di Kampung Orang Asli Gapam Baru di sini.Tambahnya, beberapa penambahbaikan capaian jalur lebar telah dilakukan di Asahan dan Kampung Gapis.


YADIM Johor santuni gelandangan sempena Aidiladha

JOHOR BAHRU, 2 Julai- Ibadah korban terus dilaksanakan pada hari terakhir hari raya Aidiladha di Johor.Pengarah Yayasan Dakwah Islamiah Malaysia (YADIM) Johor, Muhamad Ammar Abdullah berkata dua ekor lembu dikorbankan pada program yang bermula pada pukul 7.30 pagi tadi.Ia bertujuan meraikan gelandangan dan penduduk di Flat Larkin, Johor Bahru sempena sambutan hari raya itu."Daging ini untuk gelandangan. Kita akan masak untuk makan bersama mereka dan selebihnya daging mentah itu, kita akan edarkan kepada 300 keluarga di kawasan perumahan Larkin.Insya-Allah, ia akan diedarkn petang ini melalui jawatankuasa bertugas dan gelandangan ini akan disajikan makanan yang kami masak nanti," kata Ammar kepada pemberita selepas selesai sesi penyembelihan lembu korban di Anjung Singgah Yayasan kebajikan Negara, Johor di Taman Nong Chik, di sini.Program berkenaan merupakan anjuran YADIM Johor bersama beberapa agensi lain seperti Suruhanjaya Pilihan Raya (SPR) Johor, Anjung Singgah Yayasan Kebajikan Nagara Johor dan Persatuan Perkhidmatan Tadbir dan Diplomatik negeri yang memanfaatkan kira-kira 500 penerima.

(Pengarah Yayasan Dakwah Islamiah Malaysia (YADIM) Johor, Muhamad Ammar Abdullah)


Sungai Melaka Fasa 2 sebagai destinasi pelancongan air - Ab Rauf

BANDARAYA MELAKA, 2 Julai - Kerajaan negeri Melaka berhasrat menjadikan Sungai Melaka Fasa 2 sebagai tempat latihan kepada sebahagian sukan air di negeri itu.Ketua Menterinya, Datuk Seri Ab Rauf Yusoh berkata ia termasuk sukan perahu naga dan kanu sekali gus dapat membantu peningkatan promosi sungai sepanjang 4.9km itu sebagai destinasi pelancongan air.“Saya juga meminta pihak Perbadanan Pembangunan Sungai dan Pantai Melaka (PPSPM) memberikan jadual, waktu dan tarikh tertentu kepada persatuan perahu naga untuk mereka adakan aktiviti riadah dan latihan.Kita akan buat tarikan baharu dengan memberikan ruang kepada peminat-peminat kanu menjadikan sungai itu sebagai tempat latihan dan beriadah," kat Ab Rauf kepada pemberita selepas menyempurnakan Majlis Perasmian Perlumbaan Perahu Naga Negeri Melaka 2023, di sungai berkenaan.

(Ketua Menteri Melaka, Datuk Seri Ab Rauf Yusoh)

Dalam pada itu, Datuk Seri Ab Rauf berkata, seramai 3,000 pemancing disasar menyertai Pertandingan Memancing Ikan Air Tawar sepanjang Sungai Melaka Fasa 2, September ini, sempena Tahun Melawat Melaka 2024.Sementara itu, lebih 60 pasukan dari 20 negara dijangka menyertai Perlumbaan Perahu Naga Peringkat Antarabangsa yang berlangsung di Sungai Melaka Fasa 2, pada Jun 2024.Pengerusi Pengelola Perlumbaan Perahu Naga Melaka, Chiu Chee Ming berkata ia adalah saranan daripada kerajaan negeri dalam memperkasa objektif Tahun Melawat Melaka 2024.Beliau yakin penganjuran perlumbaan perahu naga berkenaan akan mendapat sambutan baik khasnya dari negara seperti China, Hong Kong dan wakil negara Eropah.“Jadi, untuk perlumbaan antarabangsa kali ini, kita akan mula membuat persiapan awal menjelang bulan November tahun ini.Jangkaan penyertaan adalah sebanyak 60 pasukan dari pelbagai negara," jelas Chee Ming ketika ditemui pemberita di lokasi sama.

(Pengerusi Pengelola Perlumbaan Perahu Naga Melaka, Chiu Chee Ming)

Sementara itu, Datuk Seri Ab Rauf turut menyarankan penambahbaikan terhadap penganjuran perlumbaan tersebut bagi menarik lebih banyak penyertaan pada masa akan datang.


Ibadah Korban di Perlis santuni golongan memerlukan

KANGAR, 2 Julai- Ibadah korban yang memasuki hari keempat terus rancak dilaksanakan di Perlis.Program Qurban Perdana telah diadakan melibatkan lima kawasan Dewan Undangan Negeri bagi Parlimen Kangar iaitu Bintong, Sena, Indera Kayangan, Kayang dan Kuala Perlis.Ketua UMNO Bahagian Kangar, Datuk Dr Fathul Bari Mat Jahya berkata setiap DUN menerima dua ekor lembu bagi ibadah korban."Alhamdulilah program ini telah diadakan secara konsisten setiap tahun.Kita berharap ia akan diteruskan lagi. Secara sunnahnya kita tidak lupa kepada golongan yang memerlukan", katanya yang ditemui media dalam program berkenaan di Kampung Repoh di sini.Sementara itu, ibadah korban turut dilaksanakan Pusat GiatMARA Perlis, dengan seekor lembu turut dikorbankan di sedekah kepada 100 orang asnaf.Pengarah GiatMARA, Harun Radzi berkata program tersebut tidak hanya menyantuni golongan yang memerlukan tetapi juga turut mengeratkan hubungan Ukwah kakitangan GiatMara."Program ibadah Korban ini bukan sahaja bersifat CSR, tetapi juga mengeratkan silaturahim sesama kakitangan", katanya yang ditemui selepas program berkenaan.

(Ketua UMNO Bahagian Kangar, Datuk Dr Fathul Bari Mat Jahya)


Anwar gesa Zaki Yamani mohon maaf

KUALA LUMPUR, 2 Julai-Perdana Menteri Datuk Seri Anwar Ibrahim menggesa seorang pengguna media sosial yang membuat ciapan biadab terhadap keadaan kesihatan Presiden PAS Tan Sri Abdul Hadi Awang, supaya memohon maaf dengan segera.Menerusi ciapan di Twitter lewat malam tadi, Perdana Menteri turut menyatakan kekesalan berhubung tindakan individu berkenaan.Akaun twitter @Zaki_Yamani_ menerusi ciapannya semalam, mendoakan Tan Sri Abdul Hadi, yang dilaporkan sedang mendapat rawatan di hospital, supaya diambil nyawanya.Lelaki itu turut berharap perkara yang sama, berlaku kepada bekas Perdana Menteri Tun Dr Mahathir Mohamad.Sehingga pagi ini, individu berkenaan masih tidak memadam ciapan itu serta tidak memohon maaf.Semalam, Muhammad Khalil, anak kepada Tan Sri Abdul Hadi memohon doa orang ramai dan solat hajat khusus untuk kesembuhan pemimpin PAS berkenaan.


Insiden kedua bakar Al-Quran, Johor gesa Sweden ambil tindakan tegas

JOHOR BAHRU, 2 Julai- Kerajaan Johor menggesa kerajaan Sweden mengambil langkah segera, menjalankan siasatan menyeluruh dan tidak berbelah bagi, terhadap insiden kedua membakar Al-Quran di Stockholm, tiga hari lalu.Exco Hal Ehwal Agama Islam Johor, Mohd Fared Mohd Khalid berkata hukuman setimpal wajar dikenakan ke atas pihak terlibat bagi memastikan provokasi agama tidak berulang, selain menegakkan undang-undang.Mohd Fared juga menggesa Sweden meminda undang-undang sedia ada, untuk menyekat dan menghalang provokasi agama bagi mewujudkan nilai toleransi dan hormat kepada agama di negara Nordic itu.Kerajaan Johor yakin Sweden memandang serius terhadap insiden itu, selaras dengan nilai kepelbagaian, inklusif dan diplomasi yang diamalkan negara itu.Pihaknya juga bersedia, berkolaborasi dengan kerajaan Sweden bagi menilai dan memperkukuh rangka kerja undang-undang negara itu untuk melindungi kebebasan beragama dan mengelakkan sebarang insiden provokasi.Mohd Fared yang kini sedang menjalankan ibadah haji di Mekah, mengutuk sekeras-kerasnya insiden membakar Al Quran di Stockholm, pada sambutan Aidiladha tempoh hari.

(Salwan Momika, 37 tahun mencetuskan ketegangan membabitkan tindakan biadapterhadap umat Islam di Stockholm, Sweden/AFP)


Pelihara hubungan sesama Islam, meski berbeza pandangan politik - Khairuddin

KUALA LUMPUR, 2 Julai- Tindakan mendoakan keburukan dan kematian seseorang adalah perkara yang ditegah dalam ajaran Islam.Menurut Timbalan Pengerusi Majlis Ulama UMNO, Datuk Dr. Mohd Khairuddin Aman Razali, politik kepartian tidak mewajarkan terputusnya persaudaraan Islam yang diwajibkan oleh Allah untuk dipelihara."Ia pernah berlaku kepada dua sahabat Nabi (saw) iaitu Sa'ad bin Abi Waqqas dan Sa'id bin Zayd yang difitnah. Kedua-dua mereka adalah daripada kalangan 10 Sahabat yang dijanjikan syurga oleh Allah. "Sa'ad bin Abi Waqqas difitnah tidak berlaku adil sebagai gabenor Kufah. Sa'id bin Zayd pula dituduh dan difitnah oleh seorang perempuan kononnya Sa'id mengambil dan merampas tanahnya," kata kenyataan itu di Facebook.Tambahnya, Islam merupakan agama indah dan sentiasa mencerminkan kepentingan menjaga akhlak.Umat Islam digalak untuk saling mendoakan antara satu sama lain meski berbeza pandangan dan bermusuhan."Apabila Nabi dan para Sahabat berhadapan dengan kegetiran kekalahan perang Uhud hatta Nabi (saw) sendiri cedera dan luka, para Sahabat lalu meminta Nabi (saw) mendoakan kehancuran musuh di kalangan kafir musyrik. Tapi sebaliknya Nabi (saw) berdoa. "Ya Allah berilah hidayah kepada kaum Daus dan kaum Thaqif...Ya Allah berilah hidayah petunjuk kepada kaumku kerana mereka tidak mengetahui". (Hadis riwayat Bukhari, Muskim dan Tirmizi)," jelas kenyataan itu lagi.Khairuddin turut menggesa agar mereka yang berbuat demikian segera bertaubat dan meminta maaf, demi menjaga keharmonian dan imej Islam.Dalam pada itu, pelayar Facebook turut meninggalkan komen positif agar pemimpin negara sentiasa mengamalkan politik matang.

(Timbalan Pengerusi Majlis Ulama UMNO, Datuk Dr. Mohd Khairuddin Aman Razali)


Dua lagi jemaah haji Malaysia meninggal dunia - Na'im

MEKAH, 2 Julai- Jumlah kes kematian jemaah haji Malaysia di Tanah Suci bertambah kepada empat orang, selepas dua lagi kematian dilapor pada 30 Jun lalu.Menteri di Jabatan Perdana Menteri, Hal Ehwal Agama, Datuk Dr Mohd Na’im Mokhtar memaklumkan, kedua-dua Allahyarham antara jemaah haji yang yang koma di Hospital Arab Saudi dan tidak dibawa ke Arafah untuk berwuquf."Kematian ketiga ini merupakan seorang jemaah lelaki berumur 72 tahun dan punca kematian disebabkan jangkitan kuman pada paru-paru.Kematian keempat pula membabitkan lelaki berusia 60 tahun dan punca kematian adalah disebabkan angin ahmar dan kegagalan jantung," kata Na'im kepada pemberita di Tanah Suci.Sebelum ini, seorang wanita berusia 57 tahun dilapor meninggal dunia pada 4 Jun akibat kegagalan jantung manakala pada 19 Jun, seorang lagi jemaah wanita berumur 75 tahun meninggal dunia disebabkan jangkitan kuman pada paru-paru.Keempat-empat jenazah dikebumikan di Tanah Perkuburan Syariee, Mekah.Dalam pada itu, seramai 110 jemaah haji masih mendapatkan rawatan di Pusat Rawatan TH di Mekah dan Hospital Arab Saudi.


TH diiktiraf pengendali Haji terbaik dunia

MEKAH, 2 Julai-Lembaga Tabung Haji, TH diiktiraf sebagai Pengendali Haji Terbaik Dunia, selepas menerima Anugerah Labbaitom bagi kategori Kepuasan Tertinggi dalam Perkhidmatan Disediakan pejabat urusan haji.Anugerah berkenaan disampaikan Menteri Haji dan Umrah Arab Saudi, Dr Tawfiq Fawzan Al Rabiah kepada Menteri DI Jabatan Perdana Menteri, Hal Ehwal Agama, Datuk Dr Mohd Na’im Mokhtar, kelmarin."Duli Yang Maha mulia Seri Paduka Agong sempat mengirimkan pesanan ringkas mengucapkan tahniah di atas kejayaan TH."Baginda menasihatkan agar untuk tahun-tahun hadapan agar TH terus menjaga kebajikan para jemaah", katanya di sini.Antara kriteria yang menjadi faktor kepada anugerah berkenaan adalah penerapan teknologi bagi menyelaraskan perkhidmatan kepada jemaah haji, persediaan ibadat dan kursus haji.Pada Februari lalu, TH juga menerima anugerah Labbaitom untuk perkhidmatan dan program bimbingan haji terbaik dalam dunia Islam.Dalam pada itu, beliau memuji komitmen TH menyantuni Dyufurrahman bermula dari tanah air sehingga tiba di Tanah Suci.Selain itu, Datuk Dr Mohd Na’im turut berterima kasih kepada sukarelawan Sahabat Maktab yang terdiri daripada kalangan jemaah haji, dalam membantu tugas semasa operasi masyair.

(Menteri DI Jabatan Perdana Menteri, Hal Ehwal Agama, Datuk Dr Mohd Na’im Mokhtar)


Kemudahan LTAPP masih mampu kendali permintaan penumpang, kargo

PUTRAJAYA, 1 Julai - Kementerian Pengangkutan (MOT) berpandangan kemudahan sedia ada di Lapangan Terbang Antarabangsa Pulau Pinang (LTAPP) masih mampu mengendalikan permintaan kargo dan penumpang berdasarkan dapatan konsultan Pelan Strategik Lapangan Terbang Kebangsaan (NASP).Pada masa sama, MOT berkata ia tiada halangan berhubung cadangan pelaksanaan Pusat Kecemerlangan MRO Kedah Aerotropolis (KAAMROCE) dan hab Logistik, Aeroangkasa dan Pembuatan Sidam (SLAM) sebagai sebahagian daripada pembangunan bercampur di bawah Kedah Aerotropolis tetapi tiada keperluan buat masa ini untuk sebuah lapangan terbang baharu dibangunkan. Kerajaan Negeri Kedah wajar menjadikan lapangan terbang sedia ada iaitu Lapangan Terbang Sultan Abdul Halim (LTSAH) di Alor Setar atau LTAPP sebagai fasiliti yang menyokong pelaksanaan KAAMROCE dan SLAM bagi membolehkan projek itu dilaksanakan segera, katanya.Kenyataan MOT hari ini adalah sebagai penjelasan dan pendirian kerajaan berhubung isu Lapangan Terbang Antarabangsa Kulim (KXP) yang mana Perdana Menteri Datuk Seri Anwar Ibrahim semalam turut menyangkal dakwaan bahawa Kerajaan Persekutuan menindas mana-mana negeri dalam soal penyaluran peruntukan mahupun pembangunan termasuk dalam isu pembinaan KXP.MOT berkata pada masa ini ia sedang melaksanakan Kajian NASP yang dijangka siap pada akhir tahun ini antara lain bertujuan menentukan hala tuju pembangunan lapangan terbang di Malaysia dari segi pembangunan infrastruktur fizikal, keperluan ruang udara, kajian ekonomi dan strategik agar pembangunan sesebuah lapangan terbang itu dilaksanakan berdasarkan kepada keperluan sebenar bersandarkan kepada data sahih dan tepat.

”LTAPP pada masa ini masih mempunyai kapasiti yang mencukupi untuk mengendalikan sebarang peningkatan dari segi pengendalian penumpang sehingga 20 juta penumpang setahun (mppa) sehingga tahun 2042.Dalam hubungan ini, lapangan terbang baharu iaitu Lapangan Terbang Antarabangsa Kulim (KXP) hanya boleh dipertimbangkan untuk dibina selepas LTAPP mencapai kapasiti maksimum 20 juta mppa yang diunjurkan pada tahun 2042. Perlu ditekankan bahawa setakat ini, tiada sebarang cadangan penyertaan swasta yang mampu membiayai kos projek KXP," menurut MOT.Berdasarkan perbandingan unjuran kargo KXP yang disediakan oleh pihak KXP Airportcity dan unjuran LTAPP yang disediakan pihak Malaysia Airports Holdings Berhad (MAHB) pula, MOT berkata unjuran kargo KXP yang dicadangkan didapati agak tinggi bagi sebuah lapangan terbang baharu, berbanding dengan unjuran kargo di LTAPP yang merupakan sebuah lapangan terbang yang telah lama beroperasi dengan jaringan kesalinghubungan udara yang telah meluas"Dalam hal ini, KXP merupakan sebuah lapangan terbang yang baharu dan bukan merupakan sebuah lapangan terbang sedia ada yang mempunyai infrastruktur serta jaringan kesalinghubungan yang telah tersedia dan meluas.Justeru itu, kemampuan KXP sebagai sebuah lapangan terbang antarabangsa kargo berasaskan kepada unjuran kargo yang disediakan oleh KXP Airportcity boleh dipertikaikan dan adalah kurang tepat," kata MOT.MOT dalam pada itu berkata dapatan kajian NASP menunjukkan sebanyak 92 peratus kargo yang dikendalikan di Lapangan Terbang Antarabangsa Kuala Lumpur (KLIA) adalah daripada perkhidmatan penerbangan penumpang melalui “belly cargo”, manakala hanya lapan peratus sahaja kargo yang dikendalikan oleh perkhidmatan penerbangan penuh kargo.Ini jelas menggambarkan bahawa kebergantungan KXP terhadap perkhidmatan penerbangan penuh kargo semata-mata tidak akan memberikan lonjakan yang besar kepada KXP untuk menjadi sebuah lapangan terbang kargo yang berdaya maju, sebaliknya KXP perlu juga bergantung kepada perkhidmatan penerbangan penumpang untuk mengangkut kargo. MOT juga berkata ia sentiasa mengambil sikap terbuka terhadap sebarang cadangan pembangunan daripada kerajaan negeri mahupun pihak pelabur swasta yang membawa manfaat ekonomi, berdaya saing dan menyumbang kepada pembangunan yang lestari tetapi dalam masa yang sama ia akan meneliti secara mendalam mana-mana pembangunan termasuk lapangan terbang bagi memastikan projek berkenaan berdaya maju dan berdaya tahan.-BERNAMA


TH terima Anugerah Labaittom daripada Arab Saudi

KUALA LUMPUR, 1 Julai - Lembaga Tabung Haji (TH) sekali lagi menerima pengiktirafan daripada kerajaan Arab Saudi menerusi Anugerah Labaittom bagi kategori Perkhidmatan Terbaik Pejabat Urusan Haji.TH dalam satu kenyataan memaklumkan anugerah berkenaan disampaikan Menteri Haji dan Umrah Arab Saudi, Dr. Tawfiq Fawzan Al-Rabiah dan diterima Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar dalam satu majlis yang dihadiri pelbagai negara di Mekah, semalam.Mohd Na'im dalam kenyataan itu berkata sistem dan kecekapan pengurusan jemaah haji Malaysia sentiasa diiktiraf sebagai model terbaik dunia dan merupakan model pengurusan haji yang sering dicontohi masyarakat antarabangsa.Jelasnya, antara kriteria anugerah itu ialah dari segi penerapan teknologi untuk menyelaraskan perkhidmatan kepada jemaah haji, persediaan ibadat dan kursus haji, peratusan kadar kepuasan jemaah haji dengan perkhidmatan ditawarkan dan penilaian perkhidmatan disediakan sepanjang musim haji.

“Perkara ini dapat dilihat melalui kesiapsiagaan TH dalam aspek pengurusan haji di Tanah Suci seperti penyediaan prasarana di bangunan penginapan jemaah haji, pejabat perkhidmatan Maktab, pejabat perkhidmatan pelanggan, perkhidmatan kesihatan, penggunaan aplikasi THhujjaj dan perkhidmatan petugas haji dan pembimbing ibadat haji,” katanya.Turut hadir pada sesi penyampaian anugerah itu ialah Pengerusi TH Tan Sri Azman Mokhtar, Pengarah Urusan Kumpulan dan Ketua Pegawai Eksekutif TH Syed Hamadah Syed Othman, Ketua Rombongan Haji Malaysia Datuk Sri Syed Saleh Syed Abdul Rahman serta pihak pengurusan TH di Makkah.Menurut kenyataan itu, pada Februari lepas, TH juga telah memenangi Anugerah Labaittom untuk Perkhidmatan dan Program Bimbingan Haji Terbaik dalam dunia Islam daripada Kerajaan Arab Saudi dan ia merupakan satu lagi pengiktirafan kepada Malaysia. Sementara itu, dalam hantaran di Facebook, Mohd Na'im mengucapkan tahniah kepada pengurusan tertinggi dan seluruh warga kerja TH atas pencapaian yang membanggakan tersebut."Inilah apa yang sentiasa saya mahukan kepada pihak pengurusan TH untuk memberikan perkhidmatan terbaik kepada jemaah haji Malaysia. Pencapaian adalah sesuatu yang amat membanggakan."Setinggi penghargaan dan terima kasih kepada jemaah haji Malaysia yang sentiasa memberikan kepercayaan penuh kepada TH. Ia adalah satu amanah besar kepada kami," katanya.-BERNAMA


Potensi berlaku pencemaran bau, LUAS ambil sampel air setiap 30 minit

SHAH ALAM, 1 Julai - Lembaga Urus Air Selangor (LUAS) terus melakukan pemantauan dan pensampelan setiap 30 minit di beberapa lokasi berpotensi di Sungai Langat susulan insiden kebakaran melibatkan beberapa kilang di Pusat Perindustrian Budiman, Kajang, awal pagi semalam. Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor Hee Loy Sian berkata pemantauan statik turut dilaksanakan di jambatan Teras Jernang.

"Sehingga kini, LUAS masih meneruskan kawalan dan pemantauan di lokasi kebakaran bagi memastikan aliran sisa dikawal sepenuhnya. Pensampelan LUAS di Sungai Langat semalam, telah mengesan bau sebanyak dua ton dan pihak Pengurusan Air Selangor Sdn Bhd (Air Selangor) telah dimaklumkan segera," katanya menerusi kenyataan.Susulan itu, menurut Hee penyaluran air mentah ke muka sauk Loji Rawatan Air (LRA) Batu 11, Cheras terpaksa ditutup sementara selama tiga jam bermula 3 petang semalam untuk pencegahan impak yang lebih teruk kepada operasi loji. “Hasil daripada usaha pencegahan segera ini, penyaluran air mentah ke LRA berkenaan dengan kapasiti 27 juta liter sehari (JLH) dan kemampuan bekalan kepada anggaran 8,779 akaun di sekitar 30 kawasan di Cheras dan Balakong dapat beroperasi semula pada 6 petang setelah bacaan bau 0 ton direkodkan tiga kali berturut-turut,” katanya. Semalam media melaporkan tujuh kilang dan satu stor simpanan barangan musnah manakala dua lagi rosak teruk akibat kebakaran di kawasan perindustrian terbabit yang berlaku kira-kira 2 pagi.


Kerajaan teliti peraturan kod berpakaian ketika berurusan di pejabat kerajaan

GEORGE TOWN, 1 Julai - Kerajaan akan meneliti peraturan dalaman untuk menangani isu kod pemakaian yang ditetapkan kepada orang ramai ketika berurusan di pejabat kerajaan.Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh berkata kerajaan perlu meneliti perkara itu dengan serius kerana ia boleh mencetuskan ketegangan dalam masyarakat pelbagai kaum di negara ini.

“Kerajaan juga harus melihat cara untuk mengawal selia etika berpakaian supaya ia seragam bagi mengelak percanggahan di negeri yang berbeza,” katanya kepada pemberita, di sini.Baru-baru ini, dilaporkan Majlis Perbandaran Kota Bharu Bandaraya Islam (MPKB) mengenakan kompaun terhadap seorang peniaga wanita bukan Islam kerana memakai seluar pendek hingga pangkal paha di premis perniagaanya.Bagaimanapun, MPKB bersetuju membatalkan kompaun terhadap wanita berusia 35 tahun itu selepas sesi perbincangan diadakan bersama Ketua Pengarah, Jabatan Kerajaan Tempatan (JKT), Datuk Mohd Fadzli Mohd Kenali.Sementara itu, dilaporkan seorang anggota Jabatan Sukarelawan (RELA) bertugas di pejabat Pertubuhan Keselamatan Sosial (PERKESO) Pulau Pinang didakwa cuba menghalang seorang wanita bukan Islam memakai skirt daripada memasuki pejabat tersebut, Rabu lalu.-BERNAMA


Dakwaan rasuah di KLIA, SPRM jalankan siasatan

KUALA LUMPUR, 1 Julai - Suruhanjaya Pencegahan Rasuah Malaysia (SPRM) akan menjalankan siasatan berhubung dakwaan membabitkan pihak berkuasa di Lapangan Terbang Antarabangsa Kuala Lumpur (KLIA) meminta suapan daripada pelancong asing.Ketua Pesuruhjaya SPRM, Tan Sri Azam Baki berkata maklumat lanjut sedang diperoleh daripada semua pihak terlibat termasuk daripada seorang kenamaan dan Jabatan Imigresen.

"SPRM akan mendapatkan maklumat daripada semua pihak dan menyiasat perkara itu sewajarnya. Oleh itu, kami menggesa orang ramai agar tidak mensensasikan atau membuat spekulasi mengenai perkara ini," katanya menerusi kenyataan, pada Sabtu.Terdahulu, media melaporkan kekecohan di KLIA melibatkan orang kenamaan didakwa cuba 'menyelamatkan' seorang wanita warga China yang dinafikan kemasukan ke negara ini, sebaik tiba lapangan terbang tersebut. Kejadian itu turut tular di media sosial apabila individu kenamaan berkenaan dikatakan masuk ke ruang balai ketibaan itu, tanpa memohon pas keselamatan.Semalam, Ketua Pengarah Imigresen, Datuk Ruslin Jusoh berkata, siasatan menyeluruh dijalankan mengenai insiden itu merangkumi semua aspek berkaitan.

Imigresen mulakan siasatan dakwaan insiden kekecohan libat menteri


PRN: BN tanding 45 peratus kerusi DUN, PH 55 peratus

CHUKAI, 1 Julai - Barisan Nasional (BN) dijangka bertanding 45 peratus daripada 245 kerusi Dewan Undangan Negeri (DUN) di enam negeri yang akan mengadakan pilihan raya negeri (PRN), manakala selebihnya akan ditandingi oleh Pakatan Harapan (PH).Pengerusi BN, Datuk Seri Dr. Ahmad Zahid Hamidi berkata keputusan itu dibuat berdasarkan kedudukan semasa kerusi yang dimenangi oleh BN dan PH, pada pilihan raya umum yang lepas.

“Ini berdasarkan kepada kerusi DUN yang sedia ada, yang dimenangi oleh PH...sebab itu peratus itu lebih kepada parti komponen dalam PH.“Kita akan umum statistik (sebenar) apabila keputusan terakhir dimuktamadkan,” katanya kepada pemberita selepas hadir Majlis Korban Perdana dan Jamuan Rakyat BN di Pantai Penunjuk, di sini.Ahmad Zahid yang juga Timbalan Perdana Menteri berkata BN akan bertanding lebih 100 kerusi DUN dan keputusan akhir akan dibuat oleh beliau dan Perdana Menteri Datuk Seri Anwar Ibrahim, dalam masa terdekat.PRN akan datang membabitkan 36 DUN di Kedah, Kelantan (45), Terengganu (32), Pulau Pinang (40), Selangor (56) dan Negeri Sembilan (36).Tambah Ahmad Zahid, setiap calon akan melalui saringan daripada aspek boleh menang, selain penelitian yang akan dibuat di peringkat Polis Diraja Malaysia, Suruhanjaya Pencegahan Rasuah Malaysia serta Mahkamah Syariah.“Kita akan lakukan saringan bukan hanya dari segi kebolehmenangan, kebolehterimaan dan bagaimana pengundi beri dukungan kepada calon-calon.“Apabila senarai pendek telah dibuat, kita akan buat juga saringan kesihatan bagi menentukan setiap calon bersih dari segi lahiriah, fizikal dan mempunyai tahap kesihatan yang baik,” katanya.Mengenai kriteria pemilihan calon, Ahmad Zahid berkata golongan muda menjadi antara elemen utama dalam pemilihan calon bagi membuktikan bahawa kerajaan BN-PH mendengar denyut nadi pengundi muda.


Bantuan tiket penerbangan, kurangkan beban kewangan, emosi pelajar

KUALA LUMPUR, 1 Julai- Bantuan tiket penerbangan kepada pelajar institusi pengajian tinggi awam (IPTA) yang diumumkan semalam, menjadi inisiatif serampang dua mata yang bukan sahaja membantu dari segi kewangan pelajar malah fokus mereka dalam pelajaran.Yang Dipertua Pertubuhan Siswa Siswi Sabah Universiti Sains Malaysia Muhammad Zikri Rosle berkata pembelian tiket penerbangan terutama pada musim perayaan merupakan perbelanjaan yang besar dan boleh menjadi beban emosi kepada pelajar.“Ada pelajar yang terpaksa bekerja sambilan untuk membeli tiket, ada juga yang tidak mampu untuk pulang ke kampung sebab tiket terlalu mahal...disebabkan hal ini sahaja ia menimbulkan tekanan sehingga hilang fokus dan ‘mood’ dalam pelajaran,” katanya kepada Bernama. Semalam, Menteri Pengangkutan Anthony Loke berkata kementeriannya akan memperkenalkan inisiatif pada Ogos ini bagi meringankan beban kewangan mahasiswa IPTA khususnya dari Sabah dan Sarawak untuk membeli tiket penerbangan pulang.Loke berkata inisiatif dalam bentuk pemberian kredit itu, masih dalam proses integrasi dengan syarikat penerbangan.

(Anthony Loke ketika melancarkan penerbangan antarabangsa dari Kuala Lumpur ke Bangkok dan Program “MYAirline Students” di KLIA, semalam/BERNAMA)

Sementara itu, pelajar Universiti Malaya, Fathurrahman Mohammed Rajli, 24, berkata inisiatif itu boleh membantu pelajar dari Sabah dan Sarawak yang ingin melanjutkan pelajaran ke universiti pilihan mereka di Semenanjung. Beliau yang berasal dari Sibu, Sarawak berkata walaupun terdapat usaha daripada kerajaan negeri seperti bantuan tiket penerbangan dan akaun MHexplorer oleh Malaysia Airlines, cadangan kerajaan Persekutuan merangka inisiatif itu tepat sekali gus membantu meringankan beban ibu bapa pelajar.Presiden Kelab Patriot Chapter Sarawak Universiti Utara Malaysia Nur Alishar Mohamad Ali pula berharap inisiatif ini dapat diberikan secara berkala pada setiap semester bukan hanya secara tahunan kepada pelajar yang layak.“Selain diberikan dalam bentuk e-kredit, bantuan kepada pelajar juga diharapkan dapat diberikan dari segi pemberian diskaun khas kepada pelajar Sarawak dan Sabah terutamanya untuk tambang pergi dan balik pada cuti semester dan semasa cuti perayaan.“Dengan adanya diskaun khas untuk pelajar Sarawak dan Sabah ini, dapat meringankan beban kami sebagai pelajar untuk pulang semasa cuti perayaan atau kecemasan yang memerlukan kami untuk segera pulang ke kampung halaman masing-masing,” katanya.Harith Hidayat Abdul Gani, 22, yang berasal dari Kuala Langat, Selangor dan sedang melanjutkan pengajian di Universiti Malaysia Sarawak, juga menyambut baik cadangan berkenaan selain mencadangkan agar kerajaan turut melihat inisiatif membantu pelajar dari segi kos tambang ke lapangan terbang. “Kalau dari kolej saya nak ke Lapangan Terbang Antarabangsa Kuching mengambil masa kira-kira 20 minit dan itu belum mengambil kira keadaan lalu lintas...jadi bila trafik sesak kadang-kadang tambang naik dari RM10 kepada RM20 hingga RM30,” katanya.- BERNAMA


Gaji minimum RM1,500, beri kesan positif ekonomi negara

KUALA LUMPUR, 1 Julai- Penguatkuasaan gaji minimum sebanyak RM1,500.00 dalam semua sektor termasuk majikan yang mempunyai kurang daripada lima orang pekerja bermula hari ini dilihat mampu memberi kesan positif kepada ekonomi Malaysia.Presiden Kongres Kesatuan Sekerja Malaysia (MTUC), Mohd Effendy Abdul Ghani berpendapat pelaksanaan itu boleh meningkatkan motivasi dan prestasi pekerja, sekali gus meningkatkan produktiviti syarikat khususnya dalam sektor Perusahaan Kecil dan Sederhana (PKS)."Ia sebenarnya dapat membantu negara dalam mengurangkan kebergantungan kita kepada pekerja asing dan pada masa sama ia juga dapat membantu negara juga bagi mengurangkan kadar pengangguran dalam negara kita", katanya kepada RTM.

(Presiden MTUC, Mohd Effendy Abdul Ghani)

"Jadi dalam peningkatan kenaikan atau pelaksanaan gaji minima ini bagi pihak MTUC, ia adalah adil kepada semua pihak adil kepada pekerja dan adil kepada majikanWalaupun terdapat andaian kenaikan gaji minimum mendorong kepada peningkatan harga barang, Effendy menyatakan bahawa lebihan wang sebenarnya memberi lebih kuasa membeli kepada pengguna dan mampu menjana ekonomi."Maka dengan itu, bagi MTUC peningkatan harga barang bukanlah datang ataupun disebabkan oleh kenaikan gaji atau pelaksanaan gaji minima ini", katanya.


Cukai jalan kenderaan EV dikaji, kadar bayaran diputuskan tahun ini

SEREMBAN, 1 Julai - Kadar bayaran cukai jalan bagi kenderaan elektrik (EV) akan diputuskan tahun ini. Menteri Pengangkutan, Anthony Loke berkata kadarnya dikaji semula supaya ia lebih rendah berbanding kenderaan biasa bagi menggalakkan lebih ramai menggunakan kenderaan elektrik.Beliau berkata, ketika ini cukai jalan bagi kenderaan itu adalah percuma sehingga 2025, namun pihaknya mengambil maklum mengenai beberapa maklum balas dalam kalangan pengguna EV yang ingin tahu kadar cukai kenderaan EV selepas tamat tempoh itu.

"Kementerian Pengangkutan, yang juga anggota dalam Pasukan Petugas Khas EV dipengerusikan oleh Menteri Pelaburan Perdagangan dan Industri Tengku Datuk Seri Zafrul Abdul Aziz, pada mesyuarat beberapa hari lepas, kita ada bentangkan satu kertas kerja bagaimana menyokong industri EV ini."Antara perkara yang akan dilaksanakan pihak kementerian ialah mengkaji semula struktur pencukaian jalan EV. Mengikut kaedah Akta Jabatan Pengangkutan Jalan (JPJ), memang ada pengiraan bagi kenderaan EV, dan memang pengiraaan cukai jalan bagi EV lebih mahal berbanding kereta biasa," katanya kepada pemberita ketika ditemui pada program Pelancaran Pusat Khidmat 4S GWM di sini hari ini.Sementara itu Loke berkata pihaknya juga bercadang memperkenalkan nombor plat khas untuk kenderaan EV bagi tujuan membezakan ia daripada kenderaan biasa. “Bagi aspek keselamatan, sekiranya berlaku kemalangan, cara pengendalian kereta itu berbeza daripada kenderaan lain. Umpamanya jika berlaku kebakaran, ia tidak boleh sembur air sahaja. Pasukan bomba ada prosedur operasi standard mereka sendiri," katanya.


eBeliaRahmah: Penerima diingatkan tidak tukar kepada tunai, elak jadi mangsa tipu

KUALA LUMPUR, 1 Julai – Penerima bantuan program eBeliaRahmah diingatkan agar tidak cuba menukar kredit RM200 ringgit yang diterima kepada wang tunai.

Peringatan Kementerian Kewangan (MoF) itu bagi mengelakkan penerima bantuan daripada menjadi mangsa penipuan.MoF mengakui terdapat kes penerima menjadi mangsa penipuan selepas memilih untuk menggunakan ‘khidmat menukar kredit kepada wang tunai’ yang ditawarkan di platform media sosial.

Menurut MoF, tidak ada keperluan bagi penerima menukar kredit eBeliaRahmah kepada wang tunai sekali gus merisikokan mereka kepada penipuan, kerana dana itu boleh digunakan di lebih 1.7 juta perniagaan di seluruh negara dan untuk membayar perkhidmatan serta pembelian secara dalam talian melalui DuitNow.

MoF berkata, cubaan untuk menunaikan dana tersebut akan mengagalkan matlamat sebenar program itu yang bertujuan membantu belia berusia 18 hingga 20 tahun, serta pelajar institusi pengajian tinggi (IPT) sepenuh masa membiasakan diri dengan kemudahan pembayaran tanpa tunai.Pada masa sama membantu meringankan beban kewangan mereka.


Korban Perdana, jamuan rakyat BN, 27 ekor lembu ditumbangkan

(Lebih 10,000 penduduk hadir untuk memeriahkan program tersebut/BERNAMA)

KEMAMAN, 1 Julai- Sebanyak 27 ekor lembu ditumbangkan sempena program Korban Perdana dan Jamuan Rakyat Barisan Nasional (BN) yang dihadiri Timbalan Perdana Menteri, Datuk Seri Ahmad Zahid Hamidi di Pantai Penunjuk Kijal, Kemaman pagi tadi.

(TPM, Datuk Seri Ahmad Zahid Hamidi hadir program Korban Perdana dan Jamuan Rakyat BN di Pantai Penunjuk Kijal, Kemaman)

Datuk Seri Dr Ahmad Zahid yang juga Presiden UMNO tiba di lokasi Lapangan Terbang Kerteh pada pukul 9.00 pagi tadi, sebelum diarak dan diiringi oleh kumpulan motosikal dari Pantai Kemasik hingga Pantai Penunjuk kira-kira jarak 10 kilometer.Pengerusi Badan Perhubungan UMNO Terengganu, Datuk Seri Ahmad Said berkata, sebahagian lembu korban tersebut disembelih untuk agihan, manakala selebihnya untuk jamuan rakyat.Lebih 10,000 penduduk hadir untuk memeriahkan program tersebut.


Korban: 4 ekor lembu diagihkan kepada asnaf di Labuan

(Gotong-royong sempena Program Korban Perdana, Kg Sungai Labu)

LABUAN, 1 Julai- Penganjuran Program Korban Perdana menjadi tradisi UMNO Bahagian Labuan dalam mengimarahkan ibadah korban bersempena sambutan Hari Raya Aidiladha. Kemeriahan sambutan itu dikongsi bersama kepimpinan masyarakat di bawah Kerajaan Perpaduan. Ketua UMNO Bahagian Labuan, Datuk Mohd Rafi Datuk Alli Hassan berkata, ibadah korban pada kali ini membabitkan empat ekor lembu yang akan diagihkan kepada penduduk asnaf di sekitar Labuan. Selain itu, lebih 400 ahlinya hadir bersama melaksanakan ibadah itu secara bergotong-royong.

(Ketua UMNO Bahagian Labuan, Datuk Mohd Rafi Datuk Alli Hassan)

Beliau yang juga Ahli Majlis Kerja Tertinggi UMNO Malaysia memaklumkan, kehadiran kepimpinan Kerajaan Perpaduan menjadi contoh yang terbaik khususnya di bawah kepimpinan Perdana Menteri Datuk Seri Anwar Ibrahim dengan terjalinnya semangat perpaduan dalam kalangan pemimpin."Dengan gandingan mantap parti-parti kerajaan perpaduan yang ada di Labuan ini, kita akan bawa dan menyelesaikan permasalahan yang ada di Labuan kita satukan suara, pemimpin Labuan rakyat Labuan untuk kita angkat untuk menyelesaikan membawa Labuan ke hadapan insya-Allah yang lebih maju", katanya. Beliau berkata demikian ketika ditemui pemberita pada majlis Korban Perdana di perkarangan Masjid Al-Ehsan Kg Sungai Labu. Tambah beliau, program sedemikian akan diteruskan pada masa akan datang bagi memeriahkan sambutan Aidiladha di lokasi yang berlainan.


DUN N.Sembilan bubar secara rasmi, mandat lima tahun lengkap

SEREMBAN, 1 Julai - Negeri Sembilan menjadi negeri terakhir secara rasminya membubarkan Dewan Undangan Negeri (DUN) hari ini.Ini melengkapkan kehangatan Pilihan Raya Negeri (PRN) di enam negeri yang dijadual berlangsung tidak lama lagi.Pengarah SPR negeri, Mohd Heikal Kamarudin menerima watikah pembubaran itu pada Rabu yang diserahkan oleh Setiausaha DUN Negeri Sembilan Mohd Amin Ludin bagi memberi laluan kepada PRN diadakan.

Bermula hari ini, negeri itu ditadbir oleh kerajaan negeri sementara sehingga kerajaan baharu dibentuk selepas PRN.Negeri Sembilan juga menjadi satu-satunya negeri memanfaatkan sepenuhnya tempoh mandat lima tahun bagi penggal ke-14 sebelum DUN dibubarkan secara rasmi, hari ini. Kelantan terlebih dahulu membubarkan DUN pada 22 Jun diikuti Selangor 23 Jun, Pulau Pinang, Kedah dan Terengganu 28 Jun.Persidangan DUN Negeri Sembilan yang pertama diadakan pada 1 Julai 2018 selepas Pilihan Raya Umum ke-14 (PRU14) pada 9 Mei 2018.


PRU DUN: KPM sedia beri kerjasama penuh

KUALA NERUS, 1 Julai- Kementerian Pendidikan Malaysia (KPM) akan memberi kerjasama penuh kepada Suruhanjaya Pilihan Raya (SPR) menjelang Pilihan raya Umum Dewan Undangan Negeri (PRU DUN) tidak lama lagi.

Timbalan Ketua Pengarah Pendidikan Sektor Pembangunan Profesionalisme KPM, Shafruddin Ali Hussain berkata, semua petugas termasuk guru bersiap sedia untuk ditugaskan.

(TKP Pendidikan Sektor Pembangunan Profesionalisme KPMShafruddin Ali Hussain)

"Bila-bila masa saja boleh kerana Kementerian Pendidikan telah dimaklumkan dan Kementerian Pendidikan telah ada senarai sekolah yang terlibat. Jadi cikgu rasa tidak ada masalah untuk kita memberi kerjasama menjayakan pilihan raya pada kali ini insya-Allah", katanya kepada media selepas merasmikan sambutan Jubli Perak Sekolah Menengah Kebangsaan Agama Durian Guling SMKADG Marang.Pada majlis itu juga beliau turut merasmikan Galeri sekolah SMKADG yang dihadiri lebih 200 alumni sesi 1993/1997 sekolah berkenaan.Beliau mahu Alumni sekolah kembali menyokong pelbagai aktiviti dan program yang dianjurkan.Alumni yang rata-rata menjawat pelbagai jawatan penting sama ada sektor kerajaan dan swasta boleh memberi sumbangan menghidupkan Galeri sekolah.Ini kerana Galeri sekolah merupakan satu wadah penting bagi mengingatkan warga sekolah tentang sejarah penubuhan, kejayaan sekolah, kejayaan murid dan tranformasi yang berlaku .Disamping itu, alumni di semua sekolah dihidupkan berdasarkan kepakaran setiap ahli melalui program motivasi bersama pelajar dan sebagainya melalui tagline kembali ke sekolah dengan berbakti.


Lelaki hilang ketika menjala ditemui mati lemas

BIDOR, 1 Julai - Seorang lelaki yang dilaporkan hilang semasa menjala ikan di lombong Jalan Pintasan Teluk Intan, di sini semalam ditemukan mati lemas hari ini. Penolong Pengarah Bahagian Operasi, Jabatan Bomba dan Penyelamat Perak, Sabarodzi Nor Ahmad berkata mayat mangsa ditemui berdekatan tebing dengan jarak 30 meter dari kawasan jaring miliknya pada pukul 9.21 pagi.

"Dua buah bot digunakan dalam operasi ini bermula dari tebing ke lokasi jaring pada jarak 30 meter menggunakan kaedah pusaran dan bentuk lapan,” katanya di sini hari ini.Katanya, mayat mangsa yang dibawa naik ke tebing telah diserahkan kepada pihak polis untuk tindakan lanjut.

Lelaki dikhuatiri lemas ketika menjala ikan


Agensi bawah portfolio Komunikasi, Multimedia & NGO perkukuh kerjasama

IPOH, 1 Julai- Sinergi erat pelbagai agensi bawah portfolio Komunikasi, Multimedia dan NGO Perak terus diperkukuh.

Ia menerusi penganjuran program ibadah korban, bersempena sambutan Hari Raya Aidiladha yang diadakan secara gotong-royong, pagi tadi.Exco Komunikasi, Multimedia dan NGO Perak, Mohd Azlan Helmi berkata antara jabatan dan agensi terlibat adalah RTM, Jabatan Penerangan, Bernama dan Suruhanjaya Komunikasi dan Multimedia (MCMC) Perak."Dalam situasi keadaan sekarang saya nampak kerjasama erat antara semua agensi yang berada bawah portfolio saya, ataupun rakan strategik portfolio saya sangat baik."Dan ini memudahkan kita di peringkat kerajaan negeri untuk melaksanakan program ataupun usaha mendekati dan menyelesaikan isu rakyat, ini yang paling penting."Hasil kerjasama, keakraban ini kita terjemahkan dalam gerak kerja di lapangan untuk menyelesaikan masalah rakyat. Ini yang kita nak intipati kepada program program yang kita laksanakan," katanya.

(Exco Komunikasi, Multimedia dan NGO Perak, Mohd Azlan Helmi)

Beliau berkata demikian ketika ditemui di Kompleks Sultan Nazrin Muizzuddin Shah, di sini hari ini.Sebanyak tiga ekor lembu dikorbankan pada program tersebut dengan daging disumbangkan kepada asnaf dan golongan memerlukan sekitar Ipoh.Tambahnya lagi, penganjuran pelbagai aktiviti seumpamanya akan terus dirancang dalam usaha merapatkan ukhwah sesama agensi.


Kes pelajar dikurung dalam sangkar selesai - Fadhlina

NIBONG TEBAL, 1 Julai- Kes kanak-kanak lelaki Tahun 1 yang dikurung dalam sangkar di sebuah sekolah di Negeri Sembilan, telah berjaya diselesaikan dengan baik.Menteri Pendidikan, Fadhlina Sidek berkata penyelesaian dicapai selepas perbincangan antara ibu bapa pelajar terbabit dengan pihak sekolah dan Jabatan Pendidikan Negeri."Alhamdulillah kes ini telah pun selesai...di peringkat Jabatan Pendidikan Negeri Sembilan dan juga sudah ada, penyelesaian yang baik di antara sekolah dan ibu bapa."Jadi sebagaimana yang saya sebut sebelum ini, maknanya kes ini telah diuruskan dengan baik di peringkat Jabatan Pendidikan Negeri, jadi kita anggap telah selesai," katanya.

Beliau berkata demikian kepada pemberita selepas Qurban Perdana Nibong Masjid Jamek Al Huda Sungai Bakau, di sini hari ini.Sebelum itu tular, seorang pelajar berusia 7 tahun didenda guru lelaki kerana kesalahan disiplin dengan mengurungnya di satu ruangan besi.Ia merupakan ruangan pameran Persatuan Pencegahan Dadah Sekolah, berbentuk seperti sangkar besi.


Perak terima RM22 juta daripada KPKT

IPOH, 1 Julai-Sejumlah RM22 juta peruntukan diluluskan kepada negeri Perak menerusi bawah Program Sentuhan Kasih KPKT.Menteri Pembangunan Kerajaan Tempatan, Nga Kor Ming berkata peruntukan tersebut meliputi kerja-kerja menaik taraf sistem perparitan dan baik pulih di empat buah bangunan pangsapuri di sekitar Ipoh."Peruntukan ini merangkumi tempat meletak kenderaan di Ipoh, Old Town, Rumah pangsa Ashby, Sri Kepayang, Fair Park dan juga Kinta Heights."Terdapat lagi permohonan daripada MBI (Majlis Bandaraya Ipoh) untuk bangunan dicat baharu. KPKT akan mempertimbangkan permohonan berkenaan", katanya dalam satu sidang media sempena lawatan kerja di sini.

Turut hadir pada lawatan itu, Datuk Bandar Ipoh, Datuk Rumaizi Baharin.

(Menteri Pembangunan Kerajaan Tempatan, Nga Kor Ming)


Inovasi sembelihan korban jimat masa dan tenaga

LABUAN, 1 Julai-Jawatankuasa Masjid Sultan Muhammad V, Labuan memperkenal inovasi pelaksanaan ibadah korban bagi membolehkan kerja penyembelihan lembu lebih efisien, selamat dan bersih.Sistem inovasi itu turut mengurangkan tenaga kerja dan risiko kecederaan petugas, serta menjimatkan masa.Penyelaras Program, Mohd Hafizi Ismail berkata, sistem inovasi itu telah diguna pakai pada tahun lalu, bagi memudahkan pelaksanan ibadah korban lebih efisen, bersih dan patuh kepada syariah yang telah ditetapkan."Tempat inovasi pertama ialah kandang lembu dan tempat sembelihan yang tidak menggunakan tenaga ramai."Keadaan itu menyebabkan lembu tidak berada dalam tekanan dan memudahkan kita melakukan penyembelihan", katanya ketika ditemu di sini.80 petugas menjayakan program ini dengan lapan ekor lembu dikorbankan.


Kenduri Muhibbah raikan kepelbagaian kaum di Melaka

BANDARAYA MELAKA, 1 Julai-Kerajaan Negeri Melaka bakal menganjurkan Kenduri Muhibbah yang menggabungkan tiga kaum utama iaitu Melayu, Cina dan India sebagai salah satu usaha mempromosikan kebudayaan dan pelancongan negeri.Menurut Exco Pelancongan, Warisan, Seni dan Budaya Negeri, Datuk Abdul Razak Abdul Rahman, programberkenaan akan diadakan di Jalan Harmoni atau dahulunya dikenali sebagai Jalan Tukang Emas, Jonker Walk.Menurut Abdul Razak, anatara pengisian pada program itu nanti adalah seperti gotong-royong bagi menyediakan juadah dan amalan keagamaan masing-masing."InsyaAllah kita akan laksanakan Kenduri Muhibbah dalam masa terdekat."Sudah semestinya tiga agama di Malaysia ini kita raikan bersama", katanya selepas ditemui pemberita pada Program Korban Berkelompok di Dataran Kampung Mata Kuching di sini.Lebih 2,000 pengunjung disasarkan hadir pada program berkenaan.

(Exco Pelancongan, Warisan, Seni dan Budaya Melaka, Datuk Abdul Razak Abdul Rahman)


Korporat, NGO perlu kerjasama jaga kebajikan rakyat

PADANG TERAP, 1 Julai- Konsep Malaysia MADANI yang turut memberi penekanan kepada aspek menjaga kebajikan rakyat perlu diterapkan semua pihak terutama syarikat-syarikat korporat dan Pertubuhan Badan Bukan Kerajaan, NGO.Pengarah Ghazali Shafie Executive Enhancement Programme (GSEEP), Universiti Utara Malaysia (UUM), Dr Kamarul Azman Khamis berkata penglibatan semua pihak penting untuk bersama-sama dengan kerajaan membela golongan yang kurang bernasib baik."Saya mengharapkan NGO-NGO di luar sana, Waima di mana-mana saja bantulah masyarakat yang memerlukan. Inilah yang kita perlu cakna kepada masyarakat sekeliling", katanya selepas menyampaikan sumbangan kepada warga emas yang sakit di Kampung Surau, Pedu di sini.

(Pengarah Ghazali Shafie Executive Enhancement Programme (GSEEP), Universiti Utara Malaysia (UUM), Dr Kamarul Azman Khamis)


Maik korban 51 ekor lembu, diagih kepada 2,500 asnaf

KOTA BHARU, 1 Julai- Sebanyak 51 ekor lembu dikorbankan sempena Majlis Ibadat Qurban Jama’ie Majlis Agama Islam dan Adat Istiadat Melayu Kelantan (Maik).Yang Dipertua Maik, Tengku Tan Sri Muhammad Rizam Tengku Abdul Aziz berkata, sebanyak 2,500 golongan asnaf akan menerima agihan daging korban tersebut.Setiap asnaf akan menerima sebanyak 2 kg (kilogram) daging termasuk tulang yang akan disampaikan melalui pihak masjid."Sebagaimana lazimnya tiap-tiap tahun Maik mengadakan acara korban bagi menyambut Hari Raya Aidiladha, Alhamdullah kali ini pihak Maik menerima 51 ekor lembu untuk diagihkan kepada 2,500 asnaf, katanya.Beliau berkata demikian kepada pemberita ketika ditemui pada Majlis Ibadat Qurban Jama’ie MAIK, di Panji, Kota Bharu  hari ini.

(Yang Dipertua Maik, Tengku Tan Sri Muhammad Rizam Tengku Abdul Aziz)

Terdahulu, Tengku Mahkota Kelantan, Dr Tengku Muhammad Fa-iz Petra dan Raja Perempuan Kelantan, Tengku Anis Tengku Abdul Hamid turut berkenan menyaksikan penyembelihan tiga lembu korban.Baginda berdua meluangkan masa kira-kira 40 minit bersama-sama hampir 500 penduduk pada majlis ibadah korban itu sebelum berangkat pulang, pada pukul 9.40 pagi tadi.


Isteri lemas, suami dan anak saudara hilang jatuh bot

TUMPAT, 1 Julai-Seorang wanita maut, dua lagi hilang selepas bot yang dinaiki mereka tiba-tiba rosak menyebabkan mereka tercampak ke dalam Sungai Kelantan petang semalam.Dalam kejadian kira-kira pukul 6.45 petang itu, Norawaddah Sulong, 30, ditemui meninggal dunia manakala suaminya, Wan Muhamad Najmi Wan Taib, 30 dan anak saudara, Amrullah Fitri Afendi, 10, masih hilang.Ketua Polis Daerah Tumpat, Asisten Komisioner Amran Dolah berkata,hanya anak perempuan mangsa, Wan Nur Ameena Wan Muhamad Najmi 14 bulan yang berada di dalam bot itu terselamat.Menurut Amran,siasatan mendapati, tiga beranak itu menaiki sebuah bot untuk bersiar-siar di sekitar Sungai Kelantan.Bagaimanapun katanya, enjin bot milik Wan Muhamad Najmi itu dikatakan mati mengejut menyebabkan ketiga-tiga mangsa tercampak ke dalam sungai."Ada saksi penduduk kampung memaklumkan bot tiba-tiba mati."Ketiga-tiga mangsa tercampak ke dalam sungai", katanya di sini.Amran memberitahu, setakat ini, Wan Muhamad Najmi dan Amrullah Fitri masih belum ditemui.Katanya, mayat Norawaddah dihantar ke Hospital Tumpat di sini untuk dibedah siasat manakala bayi terbabit turut dibawa ke hospital sama untuk rawatan lanjut.Operasi mencari dan menyelamat bersambung pagi ini bagi mencari dua lagi mangsa yang hilang.

(Ketua Polis Daerah Tumpat, Asisten Komisioner Amran Dolah)


Kesihatan Abdul Hadi merosot - Anak

(Presiden PAS, Tan Sri Abdul Hadi Awang/ FB Muhammad Khalil Abdul Hadi)

KUALA TERENGGANU, 1 Julai - Kesihatan Presiden PAS Tan Sri Abdul Hadi Awang merosot dan kini sedang dirawat di hospital.Perkara itu dimaklumkan anak beliau Muhammad Khalil Abdul Hadi, menerusi hantaran di laman Facebooknya pagi ini.“Mohon doa dan solat hajat khusus untuk kesembuhan Ayahanda Tuan Guru. Kesihatan ayahanda sedikit merosot sebelum Aidiladha, dan kini  menerima rawatan dan pemantauan lanjut oleh pihak doktor di hospital,” katanya.Muhammad Khalil yang juga Ahli Dewan Undangan Negeri (ADUN) Batu Buruk itu berkata Abdul Hadi sememangnya dalam keadaan uzur, sewaktu hadir ke pelancaran jentera pilihan raya Pemuda PAS Terengganu di Marang pada 27 Jun lalu.

Beliau berkata walau bagaimanapun Ahli Parlimen Marang itu, tetap menggagahkan dirinya untuk hadir.“Semoga Allah mengurniakan kesihatan dan kesejahteraan kepada Ayahanda Tuan Guru, berkat doa yang dipanjatkan oleh kita semua,” katanya lagi.Beliau bagaimanapun tidak memaklumkan lokasi hospital Abdul Hadi dirawat, namun beliau sebelum ini beberapa kali dimasukkan ke Institut Jantung Negara untuk menerima rawatan. - BERNAMA


Pembinaan Trem di Melaka dalam perbincangan

MASJID TANAH, 1 Julai-Cadangan bagi menjadikan trem sebagai pengangkutan awam di Melaka masih dalam perbincangan kerajaan negeri Exco Kerja Raya, Infrastruktur, Kemudahan Awam dan Pengangkutan Melaka, Datuk Hameed Mythin Kunju Basheer berkata, pelbagai perkara perlu diperhalusi bagi memastikan perkhimatan berkenaan mampu memberi manfaat kepada penduduk negeri ituMenurutnya, operasi perkhidmatan trem itu dijangka dapat membantu mengurangkan kesesakan lalu lintas di Melaka.Sehubungan itu, Beliau bakal mengadakan perjumpaan dengan pihak syarikat penyedia perkhidmatan bagi meneliti kertas kerja berkaitan pembinaan trem terutama di kawasan bandaraya Melaka."Kita ingin melihat cadangan daripada kertas kerja yang disediakan mereka. Apakah perkhidmatan trem ini sesuai dilaksanakan di sini (Melaka), Adakah ia memberi impak positif atau negatif kepada kesesakan lalu lintas?", katanya ketika ditemui media pada Program Korban Perdana DUN Ayer Limau, di sini. Kerajaan Negeri Melaka ketika ini sedang giat merancang untuk melakukan sistem penyuraian trafik, khususnya di kawasan bandar, yang sering membelenggu para pengunjung khususnya pada hujung minggu dan cuti umum.

(Exco Melaka, Datuk Hameed Mythin Kunju Basheer/FOTO https://www.facebook.com/cikguhameedbasheer)


Penstrukturan semula pinjaman Felda, jamin kebajikan peneroka

KUALA LUMPUR, 1 Julai- Jaminan penstrukturan semula pinjaman FELDA oleh kerajaan bukan sahaja memberi kesan positif kepada peneroka, malah demi kelangsungan agensi itu.Felo Kanan Akademi Penyelidikan Strategik Nusantara (NASR), Prof Madya Dr Azmi Hassan berpandangan ia dapat menjadikan aliran tunai FELDA lebih baik."Maka segala pendapatan yang diperolehi itu bukan sahaja untuk membayar hutang Felda tetapi untuk disalurkan kepada peneroka Felda itu."Selain itu, jaminan penstrukturan ini juga akan membolehkan Felda mengurangkan hutang peneroka Felda itu sehingga 80 peratus," katanya kepada RTM.

Sementara itu, Ketua Peneroka FELDA Kebangsaan, Sulong Jamil Mohamed Shariff menyifatkan segala kebajikan peneroka akan terjamin dengan adanya penstrukturan semula tersebut."Saya ucapkan terima kasih kepada Perdana Menteri, Datuk Seri Anwar Ibrahim kerana telah merealisasikan cadangan pemansuhan hutang ini."Kalau Felda tidak bernyawa peneroka tidak bernafas, jadi harap semua faham, jadi kita harap, kita sokong apa usaha kerajaan untuk membantu Felda," jelasnya.

(Ketua Peneroka FELDA Kebangsaan, Sulong Jamil Mohamed Shariff)


Program Ziarah Korban Vietnam: 350 kg daging diagihkan kepada asnaf

HO CHI MINH, 1 Julai - Sebanyak 350 kilogram daging daripada tujuh ekor lembu telah diagihkan kepada asnaf melalui 20 surau, masjid dan madrasah di sekitar Ho Chi Minh, Vietnam.

Ini menerusi Program Ziarah Korban Vietnam anjuran Masjid Muhammadi Angkasapuri dengan kerjasama Islamic Aid Malaysia (IAM).

Seramai 43 orang peserta telah menyertai program tersebut termasuk kakitangan dan pesara Radio Televisyen Malaysia (RTM).

Konsul di Pejabat Konsulat General Malaysia di Bandar Ho Chi Minh, Raja Hanizam Putra Raja Najamudin berkata sumbangan daripada Malaysia itu akan mengeratkan lagi hubungan bersama komuniti Islam di Vietnam.

"Program berjalan dengan baik, mendapat sambutan menggalakkan daripada penduduk setempat. Komuniti muslim di sini agak kecil berbanding keseluruhan penduduk Vietnam. Jadi sebarang sumbangan korban amat dialu alukan di sini," katanya ketika ditemui pemberita pada program tersebut, di sini.

Pengagihan daging korban yang telah siap dibungkus diserahkan kepada Persatuan Komuniti Islam bandar raya itu yang terletak di @52 Nguyen Van Troi.

Sebelum ini, Masjid Muhammadi Angkasapuri dan IAM pernah menganjurkan aktiviti sama di Sri Lanka pada 2020 dan 2021, di Nepal pada 2019 dan di Kelantan 2022.


Bom mortar ditemui di Padang Polo

IPOH, 30 Jun- Bom yang ditemui di tepi kolam Taman Rekreasi Sultan Abdul Aziz (Padang Polo), Ipoh petang tadi milik Angkatan Tentera Malaysia (ATM).Ketua Polis Perak, Datuk Seri Mohd Yusri Hassan Basri berkata perkara itu disahkan ATM."Bom mortar tersebut digunakan untuk latihan dan telah diserahkan kepada ATM untuk tindakan lanjut," katanya menerusi kenyataan.Terdahulu, polis menerima maklumat mengenai penemuan satu objek menyerupai bom oleh orang awam di taman rekreasi tersebut pada pukul 3.00 petang.Pasukan Unit Pemusnah Bom (UPB) Ibu Pejabat Polis Kontinjen (IPK) Perak telah tiba di lokasi kejadian untuk menyiasat dan memproses objek berkenaan.

(Terdahulu, polis menerima maklumat mengenai penemuan satu objek menyerupai bom oleh orang awam di taman rekreasi tersebut pada pukul 3.00 petang)


Isu komunikasi punca King Sing tampil bersuara di KLIA

KUALA LUMPUR, 30 Jun - Masalah komunikasi antara pelancong asing dari China dan pegawai Imigresen yang bertugas di Lapangan Terbang Antarabangsa Kuala Lumpur (KLIA) menjadi penyebab Menteri Pelancongan, Kesenian dan Kebudayaan (MOTAC), Datuk Seri Tiong King Sing tampil bersuara.Ini sekali gus menafikan dakwaan yang mengaitkan beliau dengan 'pencerobohan' di KLIA sehingga tular di media sosial.Katanya, pelancong itu telah ditahan tanpa diberikan alasan atau sebab beliau ditahan.King Sing berkata, pelancong tersebut telah lengkap segala dokumentasi namun kegagalan komunikasi mengagalkan pihak Imigresen mendapatkan dokumen yang diperlukan dari pelancong itu."Inilah sebabnya saya membangkitkan tentang isu komunikasi ini sejak bulan Mac lagi menerusi inisiatif menyediakan penterjemah bagi pelancong-pelancong asing dari kawasan Timur Tengah, China dan India di pintu masuk negara."Ini bertujuan memudahkan urusan dan proses semasa ketibaan pelancong asing agar kecekapan pengurusan negara kita dapat dijamin dan dipuji," kata King Sing menerusi kenyataan.Tambah King Sing, keberadaannya di Lapangan Terbang Antarabangsa Kuala Lumpur (KLIA) pada ketika itu adalah untuk melihat sendiri proses ketibaan pelancong asing ke Malaysia dan perkara itu adalah biasa bagi seorang menteri untuk turun padang dan melihat keadaan tersebut.Katanya, beliau turut memiliki pas yang sah untuk memasuki ruang ketibaan di lapangan terbang itu.Sebelum ini, gambar kekecohan seorang menteri tular di media sosial yang telah menceroboh masuk masuk ke ruang ketibaan antarabangsa tanpa memiliki pas keselamatan.

Artikel Berkaitan:Imigresen mulakan siasatan dakwaan insiden kekecohan libat menteriKekecohan di KLIA, laporan rasmi belum diterima - Loke


Model gaji progresif dibentang untuk melihat kewajaran pelaksanaan

PUTRAJAYA, 30 Jun - Model gaji progresif yang akan dibentangkan pada Majlis Tindakan Ekonomi Negara (MTEN), bertujuan untuk meneliti kewajaran pelaksanaannya.Menteri Sumber Manusia, V. Sivakumar berkata ia juga bagi membuat ketetapan sama ada untuk mengkaji model gaji itu atau mencari alternatif lain bagi penambahbaikan sistem gaji sedia ada di Malaysia.“Kerajaan masih belum memuktamadkan sama ada untuk menggunakan model gaji (progresif) berkenaan,” katanya menerusi kenyataan.

Tambah Sivakumar, kerajaan juga sedar bahawa cadangan mengkaji model gaji progresif itu mempunyai kekangan dari segi pelaksanaannya.Pada Rabu lepas, Menteri Ekonomi Rafizi Ramli berkata kertas dasar yang dibangunkan oleh Kementerian Ekonomi dan Kementerian Sumber Manusia, mengenai Dasar Gaji Progresif akan dibentang kepada MTEN pada Ogos depan.Rafizi berkata dasar itu bertujuan memastikan pertumbuhan gaji rakyat lebih sekata serta inklusif dan mendorong ke arah penjanaan pendapatan lebih baik.Dalam pada itu, penguatkuasaan gaji minimum RM1,500 membabitkan majikan yang mempunyai kurang daripada lima pekerja akan berkuat kuasa bermula esok.Berdasarkan keputusan kerajaan sebelum ini, penguatkuasaan tersebut telah ditangguhkan selama enam bulan berbanding tarikh 1 Januari 2023 yang ditetapkan sebelum ini.Sehubungan itu, pelaksanaannya akan membabitkan semua sektor termasuk perladangan, pertanian dan pembuatan kecuali perkhidmatan domestik dan aparentis.Menerusi kenyataan Menteri Sumber Manusia, V. Sivakumar pada 27 Disember tahun lalu, keputusan menangguhkan penguatkuasaan melibatkan gaji minimum RM1,500 kepada majikan bagi kategori tersebut selepas mengambil kira soal kesediaan majikan.Selain itu, pihaknya turut mengambil kira pandangan pelbagai pihak berkepentingan berdasarkan jangkaan cabaran ekonomi serta kewangan yang bakal dihadapi tahun ini.


Bela nasib rakyat, harap pengundi Pulau Pinang undi Kerajaan Perpaduan - Anwar

PERMATANG PAUH, 30 Jun - Pemilihan kerajaan yang betul penting dalam memastikan kebajikan rakyat terus terbela termasuk di Pulau Pinang.Perdana Menteri, Datuk Seri Anwar Ibrahim berharap rakyat dapat membuat pertimbangan dengan baik dalam memastikan kerajaan sedia ada di negeri itu terus kekal sekali gus dapat bersama-sama membangunkan negeri terutama dalam membela nasib rakyat.

"Kalau kita hendak kerajaan negeri Pulau Pinang ini Kerajaan Perpaduan...supaya kita boleh sama-sama dengan Kerajaan Perpaduan Persekutuan kita boleh bangunkan terutama nasib orang melayu Pulau Pinang kita kena pertahankan."Saya sudah ambil keputusan 5,6 bulan yang lalu untuk hidupkan balik Majlis Pembangunan Bumiputera Pulau Pinang bagi mempertahankan nasib orang Melayu di negeri ini untuk bantu kerajaan negeri dan Persekutuan supaya orang Melayu tidak terasa tersisih," katanya ketika berucap merasmikan program Qurban Perdana, di sini.Selain itu, Anwar yang juga Menteri Kewangan berkata, Kerajaan Perpaduan telah membuktikan keikhlasan untuk membantu orang Melayu dengan menandatangani satu perjanjian membabitkan Jaminan Kerajaan kepada FELDA untuk menstruktur semula pinjaman agensi itu melalui terbitan sukuk dan kredit pusingan dalam usaha memulihkan kedudukan kewangan FELDA.Kementerian Kewangan dalam satu kenyataan pada Rabu memaklumkan sebahagian besar penstrukturan semula pinjaman FELDA itu akan membabitkan pengurangan prinsipal hutang FELDA bersama institusi kewangan sebanyak RM7.9 bilion.


Anak muda Malaysia mampu bawa perubahan - Anwar

PERMATANG PAUH, 30 Jun- Anak muda mampu membawa perubahan dalam sistem pentadbiran negara dengan hanya menjauhi rasuah dan penyelewengan.Perdana Menteri, Datuk Seri Anwar Ibrahim berkata keinginan tinggi anak muda Malaysia mampu membawa perubahan itu dalam memastikan ia bersih daripada amalan rasuah dan penyelewengan."Anak muda mesti membawa perubahan. Sebab itu tadi saya mula dengan bacaan ayat Al-Quran tentang upaya anak muda membawa perubahan. Bagaimana ada keupayaan, keyakinan, mahu keadaan itu lebih baik, keupayaan menolak sistem lama yang membawa kepada rasuah dan penyelewengan," katanya kepada pemberita dalam Program Qurban Perdana di Masjid Jamek Al–Qadri di sini.Anwar berharap anak muda akan mengorak langkah baharu dan menjauhi elemen negatif dalam sama-sama membangunkan Malaysia menjadi negara yang lebih inklusif.Beliau berharap perubahan itu akan berlaku kelak kerana ia membawa corak pentadbiran sistematik dengan keperluan dan kehendak anak muda dititikberatkan.Dalam pada itu, Anwar juga berjanji akan menoktahkan kemiskinan tegar dalam masa terdekat dan berharap semua pihak memberikan kerjasama dalam memastikan objektif murni itu tercapai.


Sukan tempur, dijangka lahir ramai atlet peringkat antarabangsa

BUKIT SERINDIT, 30 Jun- Sukan tempur yang kini diklasifikasikan sebagai aktiviti sukan dan bukan lagi badan beruniform dijangka akan melahirkan lebih ramai atlet untuk mewakili negara di peringkat antarabangsa.Menteri Belia dan Sukan (KBS), Hannah Yeoh berkata menerusi penyelarasan antara kementerian itu dengan Kementerian Pendidikan Malaysia (KPM) dan Kementerian Pengajian Tinggi (KPT) ia akan membantu melahirkan lebih ramai atlet daripada sukan itu selepas ini.Beliau berkata di bawah Akta Pembangunan Sukan 1997 (Akta 576), sukan tempur seperti silat, wushu, taekwando dan karate dikategorikan sebagai sukan namun sebaliknya berlaku di peringkat sekolah apabila dikategorikan sebagai badan beruniform."Itu adalah salah satu keputusan yang telah dibuat untuk pastikan sukan tempur sekarang di bawah aktiviti sukan di peringkat sekolah. Ini penting kalau kita nak dapatkan lebih ramai lagi peserta di peringkat sekolah untuk bantu kita dalam sukan SEA, semua penyelarasan ini saya percaya akan membantu rekrut lebih ramai lagi atlet. Semua penyelarasan perlu dilakukan di peringkat kementerian itu kerana di bawah KBS akta pembangunan sukan memang telah menyenaraikan ia sebagai sukan," katanya kepada pemberita pada Majlis Perasmian Pembukaan Kejohanan Wushu KPM-WFM ke-12 2023 di Dewan Bola Keranjang Majlis Bandaraya Melaka Bersejarah (MBMB) di sini.Mesyuarat Jawatankuasa Peringkat Tertinggi (HLC) pembangunan sukan sebelum ini memutuskan sukan tempur sebagai aktiviti sukan berbanding aktiviti badan beruniform di sekolah bagi memastikan atlet sukan tempur di sekolah mendapat pengiktirafan yang setara dengan sukan lain.Namun katanya, penyelarasan perlu dilaksanakan di peringkat KPM dan KPT selepas ini bagi merealisasikan perkara berkenaan.

(Namun katanya, penyelarasan perlu dilaksanakan di peringkat KPM dan KPT selepas ini bagi merealisasikan perkara berkenaan)


Imigresen mulakan siasatan dakwaan insiden kekecohan libat menteri

SEPANG, 30 Jun - Jabatan Imigresen Malaysia (JIM) mengambil tindakan serta merta dengan memulakan siasatan berhubung insiden tular yang dilaporkan beberapa media tempatan berkaitan dakwaan seorang menteri yang membuat kecoh di Lapangan Terbang Antarabangsa Kuala Lumpur (KLIA) di sini pada Khamis.Ketua Pengarah Imigresen, Datuk Ruslin Jusoh berkata siasatan akan dijalankan secara menyeluruh merangkumi semua aspek yang berkaitan.

"Orang ramai diharap agar memberi ruang siasatan supaya ia dapat dijalankan dengan telus dan tidak membuat sebarang spekulasi atau provokasi yang boleh menggganggu siasatan," katanya menerusi kenyataan pada Jumaat.Pada Khamis, tular insiden kekecohan di balai ketibaan KLIA di sini apabila seorang individu dipercayai menteri difahamkan cuba 'menyelamatkan' seorang individu warga China yang ditahan.Menurut sumber, individu warga China itu ditahan oleh pihak berkuasa sebaik sahaja tiba masuk ke negara ini.


Penduduk Seberang Perai gembira dapat bertemu Anwar

SEBERANG PERAI, 30 Jun- Perdana Menteri, Datuk Seri Anwar Ibrahim menyertai kira-kira 700 jemaah di Masjid Jamek An-Nur Guar Perahu, Kubang Semang, dekat Seberang Perai bagi menunaikan solat Jumaat tengah hari tadi.Selepas solat jumaat, Anwar meluangkan masa beramah mesra dengan jemaah sebelum ke program seterusnya di Permatang Pauh. Menurut Anwar, beliau gembira pulang ke Permatang Pauh kerana ramai yang menganggap beliau seperti ahli keluarga sendiri."Sambutan di Permatang Pauh agar luar biasa dan suasana kekeluargaan itu ramai. Saya sebenarnya mempunyai waktu singkat hari ini, jadi saya balik ucap terima kasih dan bermesra dengan mereka dalam cara santai," katanya kepada pemberita di sini.Penduduk Permatang Pauh, Mohd. Najib Abdul Hamid berkata beliau gembira kerana dapat menemui pemimpin nombor satu negara itu."Saya berasa bangga dengan kehadiran perdana menteri kita ini. Penduduk kampung berasa teruja dengan kedatangan perdana menteri di kampung ini," katanya.Seorang lagi penduduk Permatang Pauh, Baharuddin Abdullah berkata beliau berasa bangga dan teruja selepas dapat berjumpa secara bersemuka dengan Anwar."Kami berasa bangga kerana anak jati di sini, anak kawasan Tok Kun balik. Ibarat bagai sirih pulang ke gagang," katanya.Penduduk Permatang Pauh, Abdul Wahid Hassan pula berkata beliau gembira kerana dapat solat Jumaat bersama-sama dengan Anwar tengah hari tadi."Kita ucapkan ribuan terima kasih kepada perdana menteri kerana sudi datang dan menunaikan solat Jumaat bersama-sama rakyat di sini," katanya.

(Menurut Anwar, beliau gembira pulang ke Permatang Pauh kerana ramai yang menganggap beliau seperti ahli keluarga sendiri)


Malaysia fail saman isu tuntutan kumpulan mengaku waris Sulu

KUALA LUMPUR, 30 Jun - Malaysia bertindak ofensif dan tidak menolak kemungkinan untuk menyaman kumpulan mengaku waris kesultanan Sulu susulan kerugian yang dihadapi negara berikutan tindakan undang-undang yang dikemukakan mereka.Menteri di Jabatan Perdana Menteri, (Undang-Undang dan Reformasi Institusi), Datuk Seri Azalina Othman Said berkata kerajaan akan mengkaji untuk mengambil tindakan saman memandangkan kos yang ditanggung oleh Malaysia adalah sangat tinggi.

"Itu sebabnya saya sudah arahkan Jabatan Peguam Negara untuk berkomunikasi dengan syarikat ini mengarahkan peguam kita di United Kingdom (UK) untuk menulis kepada mereka secara rasmi. Jadi bila kita dapati tuntutan ini ada unsur penipuan kita akan buat tindakan undang-undang."Kami juga telah memberikan arahan baru kalau kita tengok daripada punca perhubungan itu, kalau perhubungan itu dalam gerakan penipuan, kami akan buat tindakan di bidang kuasa ofensif sama ada di Amerika Syarikat (US) atau di UK," katanya pada sidang media berkaitan perkembangan kes tuntutan Kumpulan Sulu di Pusat Timbang Tara Antarabangsa Asia, di sini. Pada Februari lalu, Datuk Seri Azalina dilaporkan berkata kerajaan membelanjakan RM31 juta bagi kos perundangan terhadap tuntutan lapan individu yang mengaku sebagai waris Kesultanan Sulu untuk mendapatkan pampasan terhadap tanah Sabah, dalam tempoh empat tahun.Kos itu termasuk bayaran perkhidmatan peguam antarabangsa, prosiding mahkamah, terjemahan, penyelidikan sejarah dan perundangan yang bermula dari 20 November 2019 hingga 20 Januari 2023.Beliau turut memaklumkan, tuntutan Kumpulan Sulu untuk mendapatkan AS$14.9 bilion (RM62.59 bilion) daripada Malaysia melalui proses timbang tara, boleh disifatkan sebagai ‘satu bentuk peperangan baharu’.Tuntutan itu adalah satu serangan yang sofistikated dan kerajaan memberi jaminan akan melakukan gerakan secara agresif untuk ‘mematikannya’.


Klasifikasi perdagangan karbon di bawah KPK masih dalam perbincangan - Fadillah

KUCHING, 30 Jun - Cadangan untuk mengklasifikasikan perdagangan karbon di bawah bidang kuasa Kementerian Perladangan dan Komoditi (KPK) masih dalam perbincangan di peringkat kementerian serta kabinet.Timbalan Perdana Menteri, Datuk Seri Fadillah Yusof berkata buat masa ini, segala isu berkaitan dengan karbon berada di bawah bidang kuasa Kementerian Sumber Asli, Alam Sekitar dan Perubahan Iklim.

"Sekarang ini kerajaan sedang berbincang sama ada mungkin kita dapat pisahkan usaha penyimpanan karbon dan 'carbon trading' untuk diletakkan di bawah KPK."Ini juga selari dengan ketetapan diputuskan Pertubuhan Bangsa Bersatu (PBB) bahawa karbon adalah satu komoditi, jadi ini sedang diperincikan. Sekiranya ia dapat dimuktamadkan maka kita akan ikut apa yang dicadangkan oleh Premier," katanya kepada pemberita selepas menghadiri program ibadah korban, di sini.Fadillah yang juga Menteri Perladangan dan Komoditi berkata usaha meletakkan perniagaan karbon di bawah KPK juga dijangka akan mengambil sedikit masa kerana melibatkan perubahan kementerian."Di peringkat Kerajaan Persekutuan juga kita sedang membincangkan untuk mewujudkan satu perundangan khusus berhubung perniagaan karbon," katanya.


Lelaki dikhuatiri lemas ketika menjala ikan

BIDOR, 30 Jun- Seorang lelaki berusia lingkungan 40an dikhuatiri lemas di kawasan lombong dekat Jalan Pintasan Teluk Intan, Perak petang tadi.Penolong Pengarah Bahagian Operasi Jabatan Bomba dan Penyelamat (JBPM) Perak, Sabarodzi Nor Ahmad berkata pihaknya menerima panggilan berhubung kejadian itu pada pukul 1.33 petang dan anggota dari Balai Bomba dan Penyelamat (BBP) Bidor dikerah ke lokasi kejadian."Menurut saksi kejadian, mangsa ketika itu sedang melakukan aktiviti menjala ikan sebelum turun ke dalam lombong berkenaan dan dipercayai lemas."Operasi mengesan dan mencari mangsa masih giat dilakukan sehingga kini," katanya menerusi kenyataan.

(Menurut saksi kejadian, mangsa ketika itu sedang melakukan aktiviti menjala ikan sebelum turun ke dalam lombong berkenaan dan dipercayai lemas)


Rasuah, Anwar sedia beri kerjasama termasuk disiasat

PERMATANG PAUH, 30 Jun- Perdana Menteri, Datuk Seri Anwar Ibrahim sedia memberi kerjasama termasuk disiasat mana-mana pihak berkuasa sekiranya beliau didapati terlibat dalam kes rasuah.Menurut Anwar, selama tujuh bulan diberi amanah mentadbir negara, tiada satu kepentingan diberikan kepada keluarganya.Anwar juga mengulangi kenyataan bahawa beliau tidak pernah berdendam dengan sesiapa serta mengarahkan Suruhanjaya Pencegahan Rasuah Malaysia (SPRM) untuk menyiasat mana-mana individu yang terpalit dengan kes rasuah ketika ini."Sesiapa sahaja disiasat SPRM, itu kerja SPRM. Saya tidak arahkan kerana saya tidak mahu memfitnah.Saya sendiri melalui liku-liku hidup yang susah. Jadi apabila ada kuasa, takkan saya nak buat kerja sebegitu (politik dendam), kalau lakukannya maknanya kita serupa sahaja (pimpinan dulu)," katanya ketika berucap pada Kenduri Qurban di Masjid Jamek An-Nur, Guar Perahu, Seberang Perai Tengah di sini.Beliau turut menegaskan tidak akan bertolak ansur dengan mana-mana menteri serta timbalan menteri dalam Kerajaan Perpaduan mahupun bekas menteri sekiranya terlibat dalam kes rasuah.Tegas Anwar, komitmennya untuk membanteras amalan rasuah diterima baik dan tidak pernah dibantah oleh setiap parti dalam Kerajaan Perpaduan termasuk segala perancangan untuk setiap pembangunan di negara ini.

(Tegas Anwar, komitmennya untuk membanteras amalan rasuah diterima baik dan tidak pernah dibantah oleh setiap parti dalam Kerajaan Perpaduan  termasuk segala perancangan untuk setiap pembangunan di negara ini)


EAIC tidak lagi terima aduan PDRM, pegawai bermula esok

PUTRAJAYA, 30 Jun-Aduan terhadap Polis Diraja Malaysia (PDRM) atau pegawainya tidak lagi diterima Suruhanjaya Integriti Agensi Penguatkuasaan (EAIC) bermula esok. EAIC berkata ini kerana PDRM tidak lagi disenaraikan di bawah Jadual Akta Suruhanjaya Integriti Agensi Penguatkuasaan 2009 (Akta 700) sebagai salah satu agensi penguatkuasaan seliaannya, selaras dengan berkuat kuasa Akta Suruhanjaya Bebas Tatakelakuan Polis 2022 (Akta 839), esok."EAIC akan menyelesaikan semua aduan dan siasatan yang diterima sebelum esok dalam tempoh setahun sehingga 1 Julai 2024 selaras dengan Seksyen 47 Akta 839. "Sebarang pertanyaan atau aduan oleh orang ramai terhadap PDRM, mulai esok, boleh disalurkan dengan menghubungi Bahagian Keselamatan, Kementerian Dalam Negeri," katanya menerusi kenyataan.


Kekecohan di KLIA, laporan rasmi belum diterima - Loke

SEPANG, 30 Jun - Tiada lagi sebarang laporan rasmi diterima berhubung insiden kekecohan dicetuskan seorang menteri di Lapangan Terbang Antarabangsa Kuala Lumpur (KLIA) Terminal 1 semalam. Menteri Pengangkutan, Anthony Loke berkata siasatan terperinci akan dilakukan pihak berkuasa lapangan terbang mengenai kekecohan yang berlaku.

“Saya belum dapat apa-apa laporan lanjut berkenaan insiden itu, saya rasa pihak berkuasa lapangan terbang akan membuat siasatan terperinci apa yang berlaku.“Sudah tentu protokol keselamatan perlu dipatuhi, apa pun kita serah kepada pihak berkuasa penerbangan untuk buat siasatan terperinci,” katanya pada sesi sidang media pelancaran MYAirline Double Take-Off di KLIA Terminal 2, di sini pada Jumaat.Pada 29 Jun, seorang menteri yang didakwa menceroboh masuk ke dewan ketibaan antarabangsa KLIA bagi menyelamatkan seorang warga China ditahan masuk ke Malaysia.Menteri itu yang mendapat tahu mengenai tahanan wanita warga China telah ke KLIA dan memasuki balai ketibaan tanpa memohon pas.